title: Meghann Shaughnessy

text: Junioriurallaan Shaughnessy pääsi vuonna 1996 Ranskan avointen loppuotteluun, jossa hävisi Amélie Mauresmolle.


title: Meghann Shaughnessy

text: Nykyisin Shaughnessy pelaa vain nelinpeliä. Kaksinpeliturnaukseen hän on viimeksi osallistunut vuonna 2009.


title: Meghann Shaughnessy

text: Grand Slam -turnauksissa Shaughnessy on päässyt kaksinpelissä parhaimmillaan puolivälieriin Australian avoimissa 2003. Muissa Grand Slam -turnauksissa hän on päässyt parhaimmillaan neljännelle kierrokselle. Nelinpelissä Shaughnessy on päässyt Grand Slam -turnauksissa parhaimmillaan välieriin Ranskan avoimissa 2005. Lisäksi hän on saavuttanut lukuisia puolivälieräpaikkoja.


title: Viola Profonda

text: Viola Profonda on 2000-luvulla kehitetty tenorirekisterissä soiva, nelikielinen jousisoitin. Se on kooltaan suurempi kuin alttoviulu, ja sitä soitetaan kuten viulua tai alttoviulua.


title: Viola Profonda

text: Sointivärinsä sekä tenorirekisterinsä ansiosta viola profonda voi uudistaa perinteisen jousikvartetin. Samalla se täydentää jokaisen soitinryhmän jaon neljään itsenäiseen äänialaan (sopraano, altto, tenori, basso). Tämä periaate on jo tuttu niin kuoromusiikissa kuten myös puupuhallin- ja vaskiyhtyeissä.


title: Viola Profonda

text:
Viola Profonda soi oktaavia tai suurta noonia alempaa kuin viulu. Kielet voidaan virittää joko
G-d-a-e tai F-c-g-d. Instrumentille kirjoitetaan joko g-avaimelle (soi oktaavia kirjoitettua alempaa) tai c-avaimelle (soi kvarttia nuottikuvaa alempaa, transponoituu tällöin kuin g-vireiset soittimet).


title: Viola Profonda

text: Viola Profondan kehitteli bolivialainen säveltäjä, kapellimestari ja soitinsuunnittelija Gerardo Yañez. Ensimmäinen soitin, ainoa laatuaan, patentoitiin vuonna 2007.


title: Viola Profonda

text: Soitin esiteltiin yleisölle ensi kerran Leipzigin Tuomas-kirkossa, Saksassa 2. marraskuuta 2008 sekä seuraavan kerran Berliinin filharmoniassa 14. tammikuuta 2010.


Viola Profonda


title: Ca’ Foscari

text: Ca’ Foscari on palatsi Venetsiassa Italiassa. Doge Francesco Foscari osti palatsin Venetsian tasavallalta vuonna 1453. Nykyään rakennus on Ca’ Foscari -yliopiston päärakennus.


title: Ca’ Foscari

text: Ca’ Foscarin suunnitteli todennäköisesti arkkitehti Bartolomeo Bon aikaisemmin tontilla sijainneen bysanttilaisen rakennuksen Ca’ delle Due Torrin tilalle. Arkkitehtoniselta tyyliltään Ca’ Foscari edustaa venetsialaista gotiikkaa, josta tärkein esimerkki on Dogen palatsi. Ca’ Foscarin sijainti Canal Granden varrella on ainutlaatuinen sillä rakennuksesta on näkymä Rialton sillalta aina Accademian sillalle asti. Näkymän ovat ikuistaneet useat kuvataiteilijat, joista kuuluisin on Canaletto.


title: Ca’ Foscari

text: Restauroinnin yhteydessä vuonna 1936 Foscari-palatsiin rakennettiin juhlasali yliopiston tarkoituksiin. Restaurointitöistä ja juhlasalin suunnitelusta vastasi italialainen arkkitehti Carlo Scarpa.


title: Perinnöllisyyslääketiede

text: Perinnöllisyyslääketiede on lääketieteen erikoisala, joka vastaa erityisesti genetiikan tietämyksen nopean kehittymisen seuraamisesta ja soveltamisesta muille lääketieteen aloille, kuten syöpätaudeille, sikiölääketieteeseen, lastentaudeille ja moniin kroonisiin sairauksiin. Perinnöllisyyslääketieteen rooli sairauksien tunnistamisessa ja ehkäisyssä on jatkuvassa kasvussa. 23.3.2011 lähtien perinnöllisyyslääketiede on ollut Euroopan Unionin hyväksymä erikoisala eli ns. EU-spesialiteetti. Suomessa perinnöllisyyslääketiede on ollut oma erikoisalansa jo vuodesta 1982. Perinnöllisyyslääketieteen erikoislääkäreitä kutsutaan myös perinnöllisyyslääkäreiksi.


title: Perinnöllisyyslääketiede

text: Perinnöllisyyslääketiede on myös yliopiston oppiaine Tampereen ja Oulun yliopistoissa sekä lääketieteellisen genetiikan nimellä Turun ja Helsingin yliopistoissa.


title: Tommi Vesala

text: Tommi Vesala (s. 12. tammikuuta 1986 Vihti) on suomalainen jalkapalloilija, joka edustaa Veikkausliigassa pelaavaa HIFK:ta. Hän on pelipaikaltaan oikea laitapuolustaja tai laitalinkki, mutta pystyy pelaamaan myös vasemmalla sekä puolustavana keskikenttäpelaajana.


title: Tommi Vesala

text: Vesala on espoolaisen Kasiysin kasvatti. Aikuisten sarjatasoilla hän pelasi Kakkosta ja Ykköstä FC Espoossa, FC Hämeenlinnassa ja Viikingeissä ennen siirtymistään Veikkausliiga-seura Myllykosken Palloon kaudeksi 2011. Hän debytoi liigassa 12. toukokuuta 2011 ottelussa Honkaa vastaan.


title: Tommi Vesala

text: Vesala on pelannut 30 ottelua Suomen poikamaajoukkueissa. Jalkapallon ulkopuolella hän on opiskellut hammaslääketieteen lisensiaatiksi.


title: Metsola (albumi)

text: Metsola on saksalaisen metallimusiikin yhtyeen Kultasiiven ensimmäinen studioalbumi, joka on julkaistu vuonna 2009.


title: Janet McTeer

text: Janet McTeer, OBE (s. 5. elokuuta 1961 Newcastle, Englanti) on brittiläinen näyttelijä.


title: Janet McTeer

text: Hän opiskeli arvostetussa Royal Academy of Dramatic Artissa, Lontoossa.


title: Janet McTeer

text: McTeer on näytellyt teatterissa sekä useissa televisiosarjoissa ja elokuvissa. Vuonna 1999 hän oli ehdolla parhaan naispääosan Oscarin saajaksi elokuvasta "Poste Restante – osoite tuntematon". Elokuva menestyi Sundancen elokuvajuhlilla ja McTeer sai roolistaan parhaan naispääosan Golden Globe -palkinnon.


title: Janet McTeer

text: McTeerille myönnettiin Brittiläisen imperiumin ritarikunnan upseerin arvomerkki vuonna 2008.


title: Mario Draghi

text: Mario Draghi (s. 3. syyskuuta 1947 Rooma) on italialainen ekonomisti ja pankinjohtaja, joka aloitti Euroopan keskuspankin (EKP) pääjohtajana 1. marraskuuta 2011 ranskalaisen Jean-Claude Trichet'n seuraajana. Vuonna 2012 Forbes nimesi Draghin maailman kahdeksanneksi vaikutusvaltaisimmaksi ihmiseksi.


title: Mario Draghi

text: Draghi opiskeli taloustieteen tutkinnon Rooman Sapienza-yliopistossa ja väitteli taloustieteen tohtoriksi Massachusetts Institute of Technology:ssa (MIT) Ruotsin keskuspankin taloustiedepalkinnolla palkittujen Franco Modiglianin ja Robert Solow'n johdolla vuonna 1976. Hän toimi taloustieteen professorina ensin Trenton, Padovan ja Venetsian yliopistoissa vuosina 1975–1981 ja myöhemmin taloustieteen ja rahapolitiikan professorina Firenzen yliopistossa vuosina 1981–1991. Draghi oli Italian edustaja Maailmanpankin johtokunnassa 1984–1990.


title: Mario Draghi

text: Draghi nimitettiin Italian valtiovarainministeriön pääjohtajaksi vuonna 1991. Hän toimi ministeriön johdossa vuoteen 2001 asti. Tuona aikana Draghi ehti toimia Italian yksityistämiskomitean puheenjohtajana vuosina 1993–2001 ja hän oli Italian yhtiö- ja finanssilainsäädäntöä tarkistamaan ja Italian rahoitusmarkkinoita koskevaa lakia laatimaan perustetun komitean puheenjohtaja 1997–1998.


title: Mario Draghi

text: Draghi siirtyi valtiovarainministeriöstä Goldman Sachs Internationalin palvelukseen. Hän toimi vuosina 2002–2005 pankin johtokunnan varapuheenjohtajana ja hallituksen jäsenenä.


title: Mario Draghi

text: Vuosina 2006–2011 Draghi toimi Italian keskuspankin Banca d'Italian pääjohtajana. Hän on toiminut myös Kansainvälisen jälleenrakennuspankin ja Aasian kehityspankin johtokunnissa. Vuodesta 2006 hän on ollut kansainvälisen järjestelypankin johtokunnan jäsen.


title: Mario Draghi

text: Draghi on toiminut pankkimaailman eliittijärjestön Group of Thirty (Kolmenkymmenen ryhmä) jäsenenä vuodesta 2006. Kyseessä on vuonna 1978 perustettu tutkimus- ja lobbariorganisaatio, jonka jäseninä ovat maailman suurimpien pankkien ja suurimpien keskuspankkien johtajat.


title: Tietopalvelu

text:
Tietopalvelu tai informaatiopalvelu on tiedon käyttäjiä palvelevaa toimintaa, joka auttaa asiakkaitaan löytämään heidän tiedontarpeisiinsa vastaavia tiedonlähteitä ja viitteitä niihin sekä opastaa ja kouluttaa asiakkaitaan tiedon hankinnassa ja hallinnassa. Tietopalvelu voi olla osa kirjaston toimintaa, mutta tietopalvelua voivat tarjota myös muut organisaatiot tai
organisaatioiden osastot. Eräät tietopalvelut toimivat kaupallisina yrityksinä.


title: Tietopalvelu

text:
Tietopalvelu voi olla joko avoin kaikille asiakkaille tai tarkoitettu joko pelkästään tai ensisijaisesti tiettyyn organisaatioon kuuluville. Nykyään tietopalveluksi saatetaan nimittää aineistojen tarjontaa asiakkaille itsepalveluna yksinomaan internetin kauttakin, mutta perinteiseen tietopalvelun ideaan on kuulunut tiedon lähteiden ja käyttäjien välittäjänä sekä käyttäjien
tukena ja järjestelmien ylläpitäjänä toimiva asiantuntija, esimerkiksi informaatikko, kirjastonhoitaja tai tietoasiantuntija.


title: Tietopalvelu

text:
Myös analyytikko-nimikettä voidaan tietopalvelussa työskentelevästä käyttää.
Tietopalvelu voi tarjota asiakkailleen tiedonhankinnan ohjausta ja koulutusta. Tämän ohjauksen ja koulutuksen tavoitteista puhutaan myös esimerkiksi tiedonhallinnan tai informaatiolukutaidon nimillä. Ne voidaan nähdä esimerkiksi opiskelijoiden oppimisen ja asiantuntijuuden kehittymisen välineinä.


title: Tietopalvelu

text: Tietopalvelu voi myös tehdä tiedonhakuja asiakkaan toimeksiannosta. Ennen tietokantojen avaamista suoraan asiakaskäyttöön tämä palvelumuoto oli yleisempi. Tietopalvelu saattaa myös seurata tietyn aiheen kehitystä pitemmän aikaa asiakkaan toimeksiannosta. Näissä palveluissa käytetään apuna julkaisuista tietoja kerääviä referaatti- ja indeksijulkaisuja.


title: Tietopalvelu

text: Tietopalvelu käyttää työvälineinään mm. aineistoluetteloita, kuten kirjastojen luetteloita, bibliografioita ja tiivistelmäjulkaisuja sekä viite- ja kokotekstitietokantoja, jotka sisältävät sähköisessä muodossa olevia julkaisuja ja niiden sisältöön liittyvää kuvailuaineistoa eli metadataa. Aikaisemmin bibliografiat ja luettelot olivat painettuja, kortistomuotoisia tai mikrofilmattuja, sittemmin CD-rom-muotoisia ja nykyään enimmäkseen online-tietokantoja.


title: Tietopalvelu

text: Tietotekniikan kehitys vaikuttaa kirjastojen ja tietopalveluiden tehtäviin ja niissä työskentelevien ammattilaisten identiteettiin. Tietotekniikan painottuminen merkitsisi eräiden käsitysten mukaan sitä, että tietopalveluosaaminen lähentyisi tietoteknisen suunnittelun ja ohjelmoinnin osaamista. Tietopalvelun työntekijöiden osaamisen eräs perinteinen osa on aineiston sisältöjen hallinta. Tämä saavutetaan siten, että tietopalvelun työntekijät osallistuvat aineistojen hankintaan ja sisällönkuvailuun. Tiedonhakuun erikoistuminen ei tämän näkemyksen mukaan riitä tietopalvelun asiantuntijuudeksi.


title: Tietopalvelu

text: Eräissä puheenvuoroissa korostetaan tietoammattilaisen roolin muutosta tiedon hankkijasta, sisältöjen hallitsijasta ja jalostajasta käyttäjien tukijaksi. Tietoasiantuntijaa tarvitaan "tiedon hankinnan ja tuottamisen mahdollistamiseen".


title: Tietopalvelu

text: Tiedon arvioinnin taito on tiedonhaun ohella tietopalvelussa työskentelevän asiantuntijan keskeinen taito. Perinteisten tiedonhaun ja arvioinnin taitojen oheen ovat tulleet aiemmin vieraat vaatimukset tiedon muuntamisesta ja analysoinnista päätöksentekijäasiakkaita varten. Myös käsitys tiedosta muuttuu. Tietoasiantuntijan on kyettävä käsittelemään faktojen ohella myös tarinallista tai huhuna ilmenevää tietoa (facts, fables and folly), heikkoja signaaleja. Näitä näkökohtia korostivat esimerkiksi Online Information 2009 -konferenssin eräät esitelmöitsijät.


title: Tietopalvelu

text: Tietopalvelun on osattava hyödyntää henkilösuhteita ja asiantuntijaverkostoja. Organisaation sisäisenä apuvälineenä käytetään esimerkiksi intranet-verkoissa toimivia tietämyksenhallintasovelluksia. Sosiaalinen media on tullut perinteisten tiedonlähteiden ja tietojärjestelmien rinnalle. Tietopalveluorganisaatiolta sosiaalisen median hyödyntäminen vaatii kunkin välineen käytön tavoitteiden ja toimintamallien tietoista suunnittelua, jossa tietoammattilaisilla voi olla keskeinen rooli.


title: Tietopalvelu

text: Geologiseen tutkimuskeskukseen perustettiin kirjasto vuonna 1885. Teollisuusyrityksiin ja pankkeihin kirjastoja alkoi syntyä 1920-luvulta lähtien. Teollisuuden voimakas kasvu sotien jälkeen aktivoi tutkimuksen ja tuotekehityksen tiedontarpeita ja edelleen synnytti tietopalvelun organisaatioita. Esimerkiksi Valtion teknillisen tutkimuskeskuksen tietopalvelu on perustettu vuonna 1947 nimellä Julkaisu- ja kirjallisuuspalveluosasto. Myös Keskuslaboratorio ja Kemian keskusliitto saivat tietopalvelutoimintonsa 1940-luvulla. Sanaa tietopalvelu alettiin laajemmin käyttää 1970-luvulla.


title: Tietopalvelu

text:
Tietopalvelussa toimivien yhteistyöorganisaatioksi perustettiin Suomen kirjallisuuspalvelun seura vuonna 1947. Nimi muutettiin Tietopalveluseuraksi 1981 ja edelleen Tietoasiantuntijat ry:ksi 2004. Ruotsin vastaava yhdistys, Tekniska Litteratursällskapet on perustettu vuonna 1936.
Ensimmäinen tietopalvelukurssi Suomessa toteutettiin 1968 Suomen kirjallisuuspalvelun seuran aloitteesta nimellä Informaatio- ja dokumentaatiokurssi. Kurssilta valmistuneita nimitettiin dokumentalisteiksi (ranskan sanasta "documentaliste"). Aiemmin, jo 1940-luvulla, oli järjestetty vastaavanlainen kurssi tietopalveluinsinööreille.


title: Tietopalvelu

text: Tietopalvelua (informaatiopalvelua) ja kirjastoa on voitu pitää jyrkästikin eri toimintoina. Tietopalvelua hoitivat yrityksissä ja julkisissa organisaatioissa tietopalveluun koulutetut sisältöasiantuntijat, kuten kemistit ja insinöörit, kirjastoista vastasivat kirjastonhoitajat.


title: Tietopalvelu

text: Nykyään toiminnot rinnastava ilmaisu "kirjasto ja tietopalvelu" on tavallinen esimerkiksi oppilaitoksissa.


title: Perinnöllisyyslääkäri

text: Perinnöllisyyslääkäri on perinnöllisyyslääketieteen erikoislääkäri.


title: Perinnöllisyyslääkäri

text: Perinnöllisyyslääketieteeseen voi Suomessa erikoistua Helsingin, Turun, Tampereen ja Oulun yliopistojen lääketieteellisissä tiedekunnissa. Koulutusohjelman kesto on 5 vuotta. Koulutusohjelman tavoitteiden mukaan perinnöllisyyslääkäri


title: Perinnöllisyyslääkäri

text: Suomessa oli toukokuussa 2011 33 työikäistä perinnöllisyyslääketieteen erikoislääkäriä. Perinnöllisyyslääkärit työskentelevät pääasiassa yliopistosairaaloiden tai muiden organisaatioiden perinnöllisyysklinikoissa.


title: Häät mielessä

text: Häät mielessä ("The Wedding Planner") on vuonna 2001 julkaistu romanttinen komedia, jonka ohjasi Adam Shankman. Pääosissa ovat Jennifer Lopez ja Matthew McConaughey.


title: Häät mielessä

text: Elokuva kertoo siitä, kuinka hääsuunnittelija Mary Fiore rakastuu tärkeimmän asiakkaansa sulhaseen.


title: Jonas Brodin

text: Jonas Emil Christer Brodin (s. 12. heinäkuuta 1993 Karlstad, Ruotsi) on ruotsalainen jääkiekkopuolustaja, joka pelaa NHL-joukkue Minnesota Wildissa. Joukkue varasi hänet ensimmäisellä kierroksella kymmenentenä pelaajana . Hän on kahden suunnan puolustaja, jonka vahvuuksiin kuuluvat kiekolliset taidot, runko, pelinavaaminen ja oman pään pelaaminen. Brodin kykynee pelaamaan myös isoja minuutteja. Hänen heikkouksiinsa kuuluvat voiman ja fysiikan puute, laukaus sekä ajoittainen passiivisuus. Brodin on yksi ikäuokkansa lupaavimmista puolustajista Ruotsissa ja koko Euroopassa.


title: Jonas Brodin

text: Brodin on Nor IK:n kasvatti ja hän siirtyi kaudeksi 2008–2009 Färjestads BK:n J18-joukkueeseen. Brodin debytoi Elitserienissä kaudella 2009–2010 ja pelasi kolme runkosarjaottelua keräten kaksi jäähyminuuttia. Hän pelasi ensimmäisen Elitserien-ottelunsa 4. maaliskuuta 2010 Timrå IK:ta vastaan. Brodin sai ottelussa jääaikaa 15 minuuttia ja 41 sekuntia. Hän oli debytoidessaan vain 16 vuotta, seitsemän kuukautta ja 16 päivää vanha. Brodinista tuli samalla kaikkien aikojen nuorin Elitserienissä pelannut puolustaja, mutta MODO Hockeyn Ludvig Byström rikkoi hänen ennätyksensä jo saman vuoden marraskuussa. Brodinista tuli debyyttinsä myötä myös kaikkien aikojen nuorin Färjestads BK:ssa pelannut pelaaja. Hän pelasi kaudestaan suurimman osan kuitenkin I-divisioonajoukkue Skåre BK:ssa ja vahvisti myös Färjestadin J18-joukkuetta. GTHL-joukkue Brock Bucks varasi Brodinin 103. pelaajana kesällä 2010.


title: Jonas Brodin

text: Toukokuussa 2010 Brodin teki kaksivuotisen sopimuksen Färjestadin Elitserien-joukkueen kanssa. Kausi 2010–2011 oli hänelle tulokaskausi Elitserienissä ja Brodin teki 42 runkosarjaottelussa neljä syöttöpistettä. Kevään 2011 pudotuspeleissä hän teki Elitserien-uransa kaksi ensimmäistä maaliaan. Brodin voitti kauden päätteeksi Ruotsinmestaruuden.


title: Jonas Brodin

text: Tammikuussa 2011 NHL:n kykyjenetsijäpalvelu rankkasi Brodinin Euroopassa pelaavien kenttäpelaajien rankingissa neljänneksi ja huhtikuussa hän nousi siinä kolmanneksi. Minnesota Wild varasi Brodinin lopulta koko varaustilaisuuden kymmenentenä pelaajana. Hän oli kolmantena varattu puolustaja sekä jo neljäntenä varattu ruotsalainen. Brodin teki jo saman kesän heinäkuussa kolmivuotisen tulokassopimuksen Wildin kanssa, mutta hän pelasi ensimmäisen sopimuskautensa 2011–2012 vielä lainalla Färjestadissa. Brodin valittiin kauden päätteeksi Ruotsin tähdistökentälliseen.


title: Jonas Brodin

text: Kaudeksi 2012–2013 Brodin siirtyi Minnesota Wildin organisaatioon. Hänet siirrettiin harjoitusleirin päätteeksi sen farmijoukkue Houston Aerosiin, AHL:ään. Yhdeksän siellä pelatun runkosarjaottelun jälkeen, marraskuussa 2012 Brodin joutui arviolta 8–12 viikoksi sivuun solisluumurtuman takia.


title: Jonas Brodin

text: Brodin edusti Ruotsia MM-kilpailuissa vain 18-vuotiaana vuonna 2012. Hän ei aluksi mahtunut joukkueen kokoonpanoon, mutta Brodin nousi Ruotsin kokoonpanoon alkulohkon toiseen otteluun Tšekkiä vastaan Jonathan Ericssonin loukkaannuttua. Hän teki A-maajoukkuedebyyttinsä Euro Hockey Tour -tasolla Karjala-turnauksen avausottelussa 10. marraskuuta 2011 Tšekkiä vastaan. Brodinin A-maajoukkueuran avausmaali syntyi 7. toukokuuta 2012 MM-kilpailuissa Tanskaa vastaan. Brodin oli voittamassa maailmanmestaruutta MM-kisoissa 2017.


title: Jonas Brodin

text: Brodin voitti myös alle 20-vuotiaiden maailmanmestaruuden vuonna 2012, jolloin hänet valittiin Ruotsin top-3-pelaajaksi. Vuoden 2013 turnaus jäi Brodinilta kuitenkin väliin solisluumurtuman takia. Hän voitti myös alle 18-vuotiaiden MM-hopeaa vuosina 2010 ja 2011 sekä alle 17-vuotiaiden World Hockey Challengen pronssia vuonna 2010.


title: HMS Göta Lejon (1945)

text: HMS Göta Lejon oli Ruotsin laivaston Tre Knoror -luokan risteilijä, joka laskettiin vesille toisen maailmansodan lopulla.


title: HMS Göta Lejon (1945)

text: Alus tilattiin Eriksbergs Mekaniska Verkstads AB:lta Göteborgista. Sen köli laskettiin 27. syyskuuta 1943 ja alus laskettiin vesille 17. marraskuuta 1945. Alus valmistui 15. joulukuuta 1947.


title: HMS Göta Lejon (1945)

text: Alus oli reservissä 1948-1951, jolloin se modernisoitiin. Alukselle asennettiin Britanniasta hankitut tutkat ja niihin liittyvät tulenjohto ja valvontalaitteet. Samalla aluksen komentosilta rakennettiin uudelleen. Aluksen 25 millimetrin ilmatorjuntatykit korvattiin seitsemällä yksiputkisella 40 millimetrin Boforsin valmistamalla tykillä.


title: HMS Göta Lejon (1945)

text: Toisen maailmansodan jälkeen alus teki useita koulutuspurjehduksia, joiden aikana tehtiin laivastovierailuita. Se poistettiin laivaston palveluksesta 1. heinäkuuta 1970. Alus myytiin 18. syyskuuta 1971 Chilen laivastolle, jossa se palveli nimettynä "Almirante Latorreksi". Se myytiin 1987 Taiwaniin romutettavaksi.


title: HMS Göta Lejon

text: HMS Göta Lejon on ollut kolmen Ruotsin merivoimien aluksen nimenä.


Bringing Down the House – elämä on laiffii on vuonna 2003 julkaistu komediaelokuva, jonka ohjasi Adam Shankman. Pääosissa ovat Steve Martin ja Queen Latifah.


title: Bringing Down the House – elämä on laiffii

text: Peter Sanderson (Steve Martin) on työnarkomaani verolakimies, joka kirjoittelee vapaa-aikanaan ”lakityttö”-nimiselle nettiystävälleen. Kun Peter viimein uskaltautuu tapaamaan ”lakitytön”, hänen luokseen saapuu Charlene Morton (Queen Latifah), joka on tuomittu vankilaan syyttömänä pankkiryöstöstä. Charlene väittää kivenkovaan olevansa viaton ja tahtoo Peterin auttavan häntä perumaan syytteet. Peterillä on sen lisäksi kädet täynnä töitä erään omalaatuisen englantilaisen miljardöörin, Virginia Arnessin (Joan Plowright), kanssa, jonka Peter yrittää saada mukaan yhtiönsä liiketoimintaan. Myös Peterin kilpailevat työtoverit ja pomo aiheuttavat Peterille huolia. Peterin nenäkäs ja kiihkoileva naapuri, rouva Kline (Betty White), sattuu puolestaan olemaan hänen erään vanhemman osakkaansa sisar. Aivan kuin se ei olisi jo tarpeeksi, Peterin on kaiken lisäksi yritettävä hieroa rauhaa ex-vaimonsa (Jean Smart) sekä lastensa (Kimberly J. Brown ja Angus T. Jones) kanssa.


title: Lorca

text: Lorca on kunta ja kaupunki Murcian alueella Espanjassa. Lorcan asukasluku vuoden 2016 alussa oli 91 730, ja se on Murcian ja Cartagenan jälkeen väkiluvultaan alueen kolmanneksi suurin.


title: Lorca

text: Lorca tunnetaan linnastaan, barokkiarkkitehtuuristaan, rannoistaan ja pyhän viikon juhlallisuuksistaan.


title: Lorca (täsmennyssivu)

text: Lorca tarkoittaa seuraavia asioita tai henkilöitä:


title: Aleksandra Vojnevska

text: Aleksandra Vojnevska (myös Vojneska, ; s. 2. toukokuuta 1981 Skopje) on makedonialainen entinen yleisurheilija, joka kilpaili pikajuoksussa. Hän edusti seuratasolla PAK 7-mi Majia.


title: Aleksandra Vojnevska

text: Vojnevska pääsi 200 metrillä puolivälieriin alle 20-vuotiaiden MM-kisoissa 2000. Hän osallistui Ateenan olympialaisissa 2004 100 metrin kilpailuun, jossa hän putosi alkuerissä juostuaan matkan 12,15 sekunnissa. Vojnevska jäi ensimmäiselle kierrokselle myös EM-kisoissa 2006 ja MM-kilpailuissa 2007.


title: Aleksandra Vojnevska

text: Vojnevska pitää hallussaan maansa ennätyksiä 100 ja 200 metrin matkoilla.


title: Aleksandra Vojnevska

text: "Lähde: Makedonian yleisurheiluliitto"


title: Helium-3

text: Helium-3 (He-3) on heliumin isotooppi, jonka atomin ytimessä on kaksi protonia ja yksi neutroni. Se ei ole radioaktiivista, mutta se on paljon harvinaisempi kuin heliumin tavallisin isotooppi He-4. Maapallolla He-3:a esiintyy harvoin. Sitä kuitenkin esiintyy runsaasti Kuun pintakerroksessa, jonne sitä on tullut aurinkotuulen saattamana satoja miljoonia tonneja yli 4 miljardin vuoden aikana. Sitä ehkä voitaisiin louhia tulevaa käyttöä varten. Kuun He-3:a on esitetty käytettäväksi tulevien fuusioreaktoreiden polttoaineena.


title: Maataloushallitus

text: Maataloushallitus oli vuosina 1892–1971 toiminut suomalainen keskusvirasto, joka vastasi maatalousasioista. Vuoteen 1917 saakka sen nimi oli maanviljelyshallitus.


title: Maataloushallitus

text: Maanviljelyshallitus perustettiin asetuksella 19.3.1892 edistämään maanviljelyksen tilaa ja valvomaan maatalousalan oppi- ja tutkimuslaitoksia. Sen alaisuudessa toimivat muiden muassa maanviljelystaloudellinen koelaitos sekä Siementarkastuslaitos. Itsenäistymisen myötä Maataloushallitukseksi nimettyyn virastoon yhdistettiin vuonna 1924 myös Kalastushallitus.


title: Maataloushallitus

text: Sittemmin keskeisen osan Maataloushallituksen työsarasta muodosti vuodesta 1956 alkaen maksettujen maataloustukien jakaminen ja valvonta. Maataloushallitus yhdistettiin vuonna 1971 asutushallituksen kanssa uudeksi maatilahallitukseksi.


title: Maataloushallitus

text: "Virkanimikkeenä oli vuoteen 1941 saakka ylijohtaja, vuodesta 1941 alkaen pääjohtaja".


title: Sweet Sweetback’s Baadasssss Song

text: Sweet Sweetback's Baadasssss Song on vuonna 1971 ilmestynyt independent-draama-elokuva, jonka pääosassa näyttelee myös elokuvan ohjaajana, käsikirjoittajana ja musiikin säveltäjänä toiminut Melvin Van Peebles. Elokuva on pikareskiromaanimainen kuvaus afroamerikkalaisesta miehestä pakenemassa valkoista valtiovaltaa.


title: Sweet Sweetback’s Baadasssss Song

text: "Variety"-lehti kuvaili elokuvaa blaxploitaatio-genren johtavaksi teokseksi. Melvin Van Peeblesin poika Mario Van Peebles julkaisi vuonna 2004 aikalaishaastatteluja näyteltyihin kohtauksiin yhdistävän elokuvan "Baadasssss!", joka kertoo elokuvan tekemisestä.


title: Sweet Sweetback’s Baadasssss Song

text: "The New York Timesin" kriitikot valitsivat "Sweet Sweetback's Baadasssss Songin" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Maatilahallitus

text: Maatilahallitus oli vuosina 1971–1993 toiminut suomalainen keskusvirasto, jonka keskeiset tehtävät olivat maatalouselinkeinon ja maaseuturakentamisen kehittäminen. Enimmäkseen virasto pyrki sopeuttamaan kuihtuvaa elinkeinoa ja tyhjenevää maaseutua yhteiskunnan rakennemuutokseen. Maatilahallitus valvoi ja tilastoi myös maataloustuotannon määrää sekä maataloustukien käyttöä, jotka se myös jakoi. Sen alaisuudessa toimivat valtion maatalouskemian laitos, valtion siementarkastuslaitos ja valtion maitovalmisteiden tarkastuslaitos.


title: Maatilahallitus

text: Maatilahallitus perustettiin vuonna 1971 yhdistämällä Maataloushallitus ja Asutushallitus. Se lakkautettiin vuoden 1993 alusta, jolloin sen tehtävät siirrettiin enimmäkseen maa- ja metsätalousministeriön eri osastoille.


title: Piha (Uusi-Seelanti)

text: Piha on Aucklandin seudulla, Uuden-Seelannin pohjoisosassa sijaitseva kylä, jossa on noin 600 asukasta.


title: Piha (Uusi-Seelanti)

text: Piha sijaitsee 28 kilometrin päässä Aucklandin keskustasta länteen, Tasmaninmeren rannikolla, Manukaun sataman pohjoispuolella, keskellä Waitakere Ranges -kukkularyhmää. Heti Pihan pohjoispuolella on Whites Beach -ranta ja eteläpuolella Mercer Bay -lahti. Niille on kulkuyhteys vain jalkaisin. Lähimmät rannat, joihin on tieyhteys, ovat etelässä Karekare ja pohjoisessa Anawhata.


title: Piha (Uusi-Seelanti)

text: Kylässä on yksi seudun suosituimmista uimarannoista, jolle aucklandilaisilla on tapana tehdä päiväretkiä ympäri vuoden, mutta erityisesti kesällä. Lion Rock on Pihan eteläisen ja pohjoisen rannan välissä sijaitseva vuori. Se on saanut nimensä ulkonäöstään, joka rannan puolelta katsottuna muistuttaa makaavaa urosleijonaa takaa päin nähtynä. Lion Rock on paitsi Pihan, koko Aucklandin länsirannikon symboli. Se esiintyy niin postimerkeissä kuin alueen puhelinluettelossakin. Pihassa sijaitsee myös kanjoni ja vulkaaninen kaasuonkalo. Pihan rannat tunnetaan mustasta hiekastaan, joka on saanut värinsä tuliperäisestä rauta-aineksestaan.


title: Piha (Uusi-Seelanti)

text: Pihassa on kauppa ja pikaruokakioski sekä lainelautaseuran tiloissa ravintola ja baari, mutta ei huoltoasemaa.


title: Kuurasammalet

text: Kuurasammalet (Antheliaceae) on sammalheimo aitomaksasammalten Jungermanniales-lahkossa. Heimossa on yksi suku ("Anthelia"), jonka lajeja kasvaa Suomessa.


title: Würth

text: Yrityksen suomalainen tytäryhtiö on työkalu- ja tarvikealalla toimiva 1975 perustettu Würth Oy, jonka pääkonttori ja logistiikkakeskus ovat Riihimäellä ja jolla on myymälöitä ympäri maan. Sen työntekijämäärä on tuhat..


title: Würth

text: Würthillä on Suomessa lisäksi toinen tytäryhtiö, 1976 perustettu, vuodesta 1989 Würthiin kuulunut Ferrometal, joka oli alun perin haponkestäviä ruuveja valmistanut yritys, mutta on nykyisin ruuvituotteisiin ja pientarvikkeisiin keskittynyt tukkukauppaa harjoittava palveluyritys, joka toimii Suomessa, Baltiassa ja Venäjällä.


title: Fraser (täsmennyssivu)

text: Fraser voi tarkoittaa seuraavia:


title: Ryytisammalet

text: Ryytisammalet (Geocalycaceae) on sammalheimo aitomaksasammalten Jungermanniales-lahkossa. Jotkin heimon lajeista kasvavat Suomessa.


title: Mami hoitaa

text: Mami hoitaa () on brittiläinen komedia vuodelta 2005, jonka pääosissa nähdään Rowan Atkinson, Kristin Scott Thomas, Maggie Smith ja Patrick Swayze.


title: Mami hoitaa

text: Raskaana oleva Rosie Jones matkustaa junassa, kun konduktööri havaitsee tavaravaunussa hänen isosta matkalaukustaan vuotavan verta. Kuulustelussa Rosie kertoo matkalaukun sisältävän hänen aviomiehensä ja tämän rakastajansa ruumiit paloiteltuna. Rosie tuomitaan vankeuteen.


title: Mami hoitaa

text: 43 vuotta myöhemmin Wallopin pikkukylässä kirkkoherra Walter Goodfellow valmistelee kiireisenä saarnaansa kirkollispäiviään varten, täysin tietämättömänä perheensä sisäisistä ongelmista. Hänen vaimonsa Gloria on tyytymätön heidän seksielämäänsä ja alkaa salasuhteeseen amerikkalaisen golfopettajansa Lancen (Patrick Swayze) kanssa. Walterin nymfomaani 17-vuotias tytär Holly koluaa kaikki kylän pojat läpi ja polttaa pilveä. Poika Petey on koulun häiriköiden kiusanteon kohteena. Kaikki kuitenkin muuttuu kun kotiapulainen Grace (Maggie Smith) muuttaa taloon.


title: Mami hoitaa

text: Grace alkaa havainnoida perheen ongelmia. Naapuri Brownin jatkuvasti öisin haukkuva jackrusselinterrieri Clarence, joka valvottaa Gloriaa, Peteyn kiusaaminen ja Glorian ja Lancen salasuhde. Grace alkaa ratkaisemaan ongelmia omalla tavallaan. Ensiksi hän tappaa Clarencen ja sittemmin koiraansa etsivän Brownin. Seuraavaksi Grace käy peukaloimassa Peteyn kiusaajien polkupyörien jarruja. Grace havaitsee eräänä yönä Lancen videokuvaamassa huoneessaan riisuuntuvaa Hollya ja tappaa tämän silitysraudalla. Walterin tuskaillessa saarnansa valmistelussa, Grace ehdottaa häntä lisäämään huumoria omaan uskoonsa ja että Walter voi edelleen rakastella vaimoaan kuten Laulujen laulussa kerrotaan. Walter saa saarnansa valmiiksi ja lähtee kirkollispäiville.


title: Mami hoitaa

text: Gloria ja Holly näkevät televisiota katsoessaan uutisen, jossa kerrotaan Gracen vapautumisesta vankilasta ja hänen syytteistään. Paljastuu, että Grace on Rosie, Glorian äiti. Gloria raivoaa äidilleen ettei ongelmatilanteita muiden kanssa voi ratkaista tappamalla. Grace toteaa että tästä asiasta hän on ollut aina lääkäreiden kanssa eri mieltä. Teehetken jälkeen he päättävät, etteivät kerro Walterille, Peteylle eivätkä muille tapahtuneesta.


title: Mami hoitaa

text: Kun kylän asukas tulee valittamaan kirkon epäsiisteistä kukkaistutuksista ja haluaa tulla sisälle puhumaan asiasta, Grace aikoo tappaa hänet paistinpannulla. Gloria kuitenkin ehtii estää tämän, mutta naapuri saa sydänkohtauksen ja kuolee. Walter palaa takaisin kotiin ja näkee ruumiin, muttei tajua että tämä on kuollut. Tämän jälkeen Grace lähtee talosta kun katsoo, että kaikki perheen ongelmat on korjattu.


title: Mami hoitaa

text: Lopussa Walter keskustelee vesihuollon työntekijöiden Bobin ja Tedin, jotka kertovat että heidän talonsa takana oleva lampi pitää tyhjentää liiallisen levän vuoksi. Gloria kutsuu miehet sisään teelle.


title: Mami hoitaa

text: Elokuva päättyy vedenalaiseen kohtaukseen, jossa näytetään lampeen upotetut ruumiit, sisältäen Bobin ja Tedin.


title: Snežinsk

text: Snežinsk () on suljettu kaupunki Tšeljabinskin alueella Venäjällä. Kaupunki perustettiin vuonna 1957. Ennen vuotta 1991 se tunnettiin peitenimillä "Kasli-2", "Tšeljabinsk-50" ja "Tšeljabinsk-70". Snežinsk on toinen Venäjän ydinaseohjelman keskuksista Sarovin kaupungin ohella. Kaupunkioikeudet se sai vuonna 1993.


title: Snežinsk

text: Kaupungin väkiluku oli vuoden 2010 laskennassa 48 810 (2010).


title: Spassk-Dalni

text: Spassk-Dalni (), lyhyemmin vain "Spassk", on kaupunki Primorjen aluepiirissä Venäjällä. Kaupungin väkiluku oli 45 265 ihmistä vuonna 2010. M60-moottoritie kulkee lähellä kaupunkia.


title: Spassk-Dalni

text: Spassk-Dalnin alueelle muuttivat ensimmäiset venäläiset vuonna 1886 ja Spassk-Dalni perustettiin vuonna 1917. Venäjän sisällissodan aikaan alueella käytiin kovia taisteluita valkoisten ja punaisten välillä. Neuvostoaikana alueella valmistettiin sementtiä.


title: Spassk-Dalni

text: Spassk-Dalnissä on paljon nähtävää. Sinne on rakennettu yli 20 muistomerkkiä sisällissodasta ja toisesta maailmansodasta.


title: Claes Wilhelm Gyldén

text: Claes Wilhelm Gyldén (12. toukokuuta 1802 Mikkeli – 16. maaliskuuta 1872 Helsinki) oli suomalainen maanmittari ja virkamies, joka toimi Maanmittauksen ylihallituksen pääjohtajana 1854–1872 ja yleensä Suomen maanmittauksen tärkeänä kehittäjänä. Hän johti myös maan metsänhoitoa, joka vuoteen 1863 saakka oli maanmittaushallinnon alaisuudessa.


title: Claes Wilhelm Gyldén

text: Myös Gyldénin isä ja veli olivat maanmittareita. Hän itse aloitti Turun läänin varamaanmittarina vuonna 1821 ja siirtyi 1831 Päämaanmittauskonttoriin, jonka palveluksessa työskenteli kuolemaansa asti, viimeiset 18 vuotta pääjohtajana. Gyldén muistetaan varsinkin 31 Suomen kaupungin asemakaavoja esittävistä niin kutsutuista "Gyldénin kaupunkikartoista", jotka hän laati vuosina 1837–1843. Ne ovat ensimmäinen yhtenäinen suomalainen kaupunkikartasto. Hänen pääjohtaja-aikanaan maanmittaushallituksessa laadittiin myös Suomen ensimmäinen korkeusvyöhykekartta ("Suomenmaan korko-kartta" 1853) sekä maan yleiskartta mittakaavassa 1:400 000 (30-osaisena 1866–1873).


title: Claes Wilhelm Gyldén

text: Suomen metsänhoitoon taas vaikutti suuresti maata kiertänyt tarkastusmatka, jonka Gyldén metsähallinnon johtajan ominaisuudessa teki yhdessä saksalaisen ylimetsäneuvos Edmund von Bergin kanssa vuonna 1858. Heidän laatimiensa suuntaviivojen pohjalta alettiin maan metsätaloutta kehittää, muun muassa vapauttamalla sahaustoiminta vuonna 1861. Gyldén sai vuonna 1869 todellisen valtioneuvoksen arvonimen.


title: Claes Wilhelm Gyldén

text: Gyldén omisti vuosina 1836–1840 Helsingissä Lauttasaaren kartanon ja rakennutti sen nykyisen päärakennuksen. Hänen tyttärensä oli taidemaalari Emma Gyldén.


title: Silmäproteesi

text: Silmäproteesi (myös lasisilmä) on proteesi, joka korvaa vahingoittuneen tai tuhoutuneen silmän. Sen tarkoituksena on, että käyttäjä pystyy liikuttelemaan silmää, räpyttelemään ja elämään lähes normaalia elämää ilman, että silmää huomataan proteesiksi. Nykyään silmäproteesit ovat pääasiassa akryylimuovisia ja se maalataan ja muotoillaan toisen silmän kaltaiseksi. Proteesi uusitaan säännöllisesti.


title: Anssi Kasitonni

text: Anssi Kasitonni (oik. Anssi Heinonen, s. 1978 Vilppula) on suomalainen monialataiteilija, jonka taiteessa yhdistyvät alakulttuuri, vakavat aiheet, huumori ja populaarikulttuuri. Hänen tuotantonsa sisältää muun muassa monenlaisin tekniikoin toteutettuja veistoksia sekä lyhytelokuvia.


title: Anssi Kasitonni

text: Kasitonnille myönnettiin vuoden 2011 Ars Fennica -palkinto. Hän toimi Mäntän kuvataideviikkojen kesän 2016 näyttelykuraattorina.


title: Anssi Kasitonni

text: Kasitonni opiskeli Lahden Taideinstituutissa. Kasitonni on kotoisin Vilppulasta ja asuu Tampereen lähellä Sahalahdella (nyk. Kangasala). Hän tekee musiikkia yhdessä vaimonsa Marian kanssa yhtyenimellä Stereo 8000 (aiemmin Anssi 8000 & Maria Stereo).


Yliopisto: Tieteen kehdosta projektimyllyksi? on suomalaisten tutkijoiden vuonna 2003 julkaisema teos, joka käsittelee yliopistollisen tutkimuksen muutosta Suomessa 1990-luvulla. Kirja perustuu hankkeeseen Yliopistotutkimus murroksessa ja sen on julkaissut Gaudeamus. Kirjoittajat ovat Johanna Hakala, Erkki Kaukonen, Mika Nieminen ja Oili-Helena Ylijoki


title: Eero Sinikannel

text: Eero Sinikannel (s. 1936) on suomalainen näyttelijä ja laulaja. Hän on toiminut myös elokuvien leikkaajana ja televisiomainosten spiikkaajana. Hän on luonut merkittävän uran näyttelijänä, ja se alkoi jo 1960-luvulla. Nuorempi sukupolvi muistanee hänet parhaiten "K-70"-sarjasta.


title: Eero Sinikannel

text: Sinikannel on toiminut myös dubbaajana. Hän on ääninäytellyt muun muassa Disneyn elokuvissa, esimerkiksi "Robin Hoodissa" Nottinghamin sheriffin roolissa, sekä "Herkuleksessa" Herkuleksen adoptio-isää, Amfritryonia.


title: Eero Sinikannel

text: Sinikannel on kotoisin Orimattilassa sijaitsevassa Mallusjoen kylästä. Hän on naimisissa ja hänellä on kaksi lasta, sekä yksi lapsenlapsi.


title: Ihanaa

text: ”Ihanaa” on Kristiina Wheelerin 16. toukokuuta 2011 julkaistu single, joka sai radioensisoittonsa 12. toukokuuta 2011 Radio Aalto-kanavalla. Kappale on toinen single Wheelerin helmikuussa 2012 julkaistulta "Sirpaleista koottu" -albumilta.


title: Ihanaa

text: Samana päivänä itse singlen kanssa julkaistava musiikkivideo kuvattiin pääsiäisenä laulaja Cristal Snown ohjauksessa. Videota kuvattiin muun muassa Helsingin päärautatieasemalla.


title: Doru Sechelariu

text: Doru Sechelariu (s. 19. marraskuuta 1992 Bacău) on romanialainen moottoriurheilija. Hänen isänsä Dumitru Sechelariu toimi Bacăun pormestarina vuosina 1996-2004.


title: Doru Sechelariu

text: Doru aloitti uransa karting-sarjoissa vuonna 2002. Vuonna 2006 hän ajoi kaksi kilpailua Formula Renault 1.6 Belgium -sarjassa. Hän ajoi täyden kauden seuraavana vuonna sijoittuen kuudenneksi. Samana vuonna Doru ajoi Britannian Formula BMW -sarjassa ja oli loppupisteissä sijalla 22. Vuonna 2008 Doru kilpaili Formula BMW Europe -sarjassa sijoittuen 15:nneksi. Doru toisti sijoituksensa seuraavana vuonna. Hän ajoi myös kahdeksan kilpailua European F3 Open -sarjassa sijoittuen 16:nneksi. Vuonna 2010 Doru kilpaili GP3-sarjassa Tech 1 Racing -tallissa saavuttamatta pisteitä. Hänen parhaiksi sijoituksikseen jäivät kaksi yhdeksättä sijaa, jotka tulivat molemmista Turkin kilpailuista.


title: Doru Sechelariu

text: Doru harrastaa hiihtoa, koripalloa ja tennistä. Hän on myös ilmoittanut lempikuljettajiensa olevan Fernando Alonso ja Giancarlo Fisichella.


title: Anushka Sharma

text: Anushka Sharma (s. 1. toukokuuta 1988 Ayodhya, Uttar Pradesh) on intialainen näyttelijä ja malli, joka esiintyy hindinkielisissä elokuvissa. Hän teki näyttelijändebyyttinsä Aditya Chopran menestyselokuvassa "Rab Ne Bana Di Jodi" (2008). Hän sai ylistystä roolisuorituksestaan elokuvassa "Band Baaja Baaraat" (2010). Molemmat elokuvat toivat Sharmalle parhaan naispääosan Filmfare Awards -ehdokkuuden. Hän voitti parhaan naissivuosan Filmfare Awards -palkinnon elokuvasta "Jab Tak Hai Jaan" (2012). Sharmaa on usein sanottu yhdeksi lupaavimmista näyttelijättäristä hindinkielisessä elokuvateollisuudessa.


title: Anushka Sharma

text: Sharma syntyi Ayodhyassa ja kasvoi Bangaloressa. Hänen isänsä Ajay Kumar Sharma on armeijan upseeri ja äitinsä Ashima Sharma on kotirouva. Hänellä on vanhempi veli Karnesh. Sharma kävi koulunsa Army Schoolissa ja valmistui Mount Carmel Collegesta erikoistuneena taiteisiin. Hän muutti Mumbaihin 18-vuotiaana.


title: Anushka Sharma

text: Sharma aloitti uransa mallina, eikä hänellä silloin ollut vahvaa pyrkimystä elokuviin. Hänen ensimmäinen elokuvaroolinsa oli Shahrukh Khanin vastanäyttelijänä Aditya Chopran romanttisessa komediassa "Rab Ne Bana Di Jodi", joka sai ensi-iltansa 12. joulukuuta 2008. Elokuva sai positiivisia arvosteluja ja menestyi erittäin hyvin myös kaupallisesti. Sharma sai parhaan naispääosan Filmfare Awards -ehdokkuuden.


title: Anushka Sharma

text: Hänen toinen elokuvansa "Badmaash Company", joka oli myös Yash Raj Filmsin tuottama, ilmestyi 7. toukokuuta 2010. Keskinkertaisesti menestynyt elokuva sai sekalaisia arvosteluja.


title: Anushka Sharma

text: Sharma saattoi loppuun kolmen elokuvan sopimuksensa Yash Raj Filmsin kanssa Maneesh Sharman ohjaamalla romanttisella komedialla "Band Baaja Baaraat", joka ilmestyi 10. joulukuuta 2010. Hänen vastanäyttelijänsä oli uusi tulokas Ranveer Singh. Sharma näytteli Delhissä asuvaa punjabityttöä, joka perustaa hääsuunnitteluyrityksen ja rakastuu liikekumppaniinsa. Hän piti roolinsa vaikeimpana osuutena delhiläisen punjabiaksentin opettelemista. "Band Baaja Baaraat" oli kohtuullinen menestys, ja monet kriitikot pitivät Sharman suoritusta hänen parhaanaan siihen mennessä. Hän sai toisen parhaan naispääosan Filmfare Awards -ehdokkuutensa.


title: Anushka Sharma

text: Sharman ensimmäinen elokuva Yash Raj Films -yhteistyön jälkeen oli Nikhil Advanin ohjaama "Patiala House", vastanäyttelijänä Akshay Kumar. Se sai ensi-iltansa 11. helmikuuta 2011. Elokuvan laimeasta menestyksestä huolimatta Sharma sai kehuja.


title: Anushka Sharma

text: Hän teki jälleen yhteistyötä Maneesh Sharman ja Ranveer Singhin kanssa Yash Raj Filmsin komediaelokuvassa "Ladies vs Ricky Bahl", joka ilmestyi 9. joulukuuta 2011. Elokuva menestyi keskinkertaisesti. Sekä elokuva että Sharman suoritus saivat sekalaisia arvosteluja.


title: Anushka Sharma

text: Sharma näytteli Shahrukh Khanin ja Katrina Kaifin kanssa Yash Chopran viimeisessä elokuvassa "Jab Tak Hai Jaan" vuonna 2012. Elokuva oli menestys ja sai enimmäkseen positiivisia arvosteluja. Sharman rooli innokkaana Discovery Channelin toimittajana otettiin hyvin vastaan ja hän voitti parhaan naissivuosan Filmfare Awards -palkinnon.


title: Anushka Sharma

text: Poliittinen satiiri "Matru Ki Bijlee Ka Mandola" oli hänen ainoa elokuvansa vuonna 2013. Sen ohjasi Vishal Bhardwaj ja Sharman kanssa näyttelivät Pankaj Kapur, Imran Khan ja Shabana Azmi. Ennakkoon hehkutuksesta huolimatta elokuva ei lunastanut odotuksia. Sharman rooli sai sekalaisia arvosteluja, kuten elokuvakin.


title: Anushka Sharma

text: Sharman ainoa elokuva vuonna 2014 oli Rajkumar Hiranin uskonnollinen satiiri "PK". Hän näytteli toimittaja Jagat Janania, joka ystävystyy Aamir Khanin esittämän avaruusolennon kanssa. "PK" sai hyviä arvosteluja ja kohosi kaikkien aikojen eniten tuottaneeksi hindinkieliseksi elokuvaksi.


title: Anushka Sharma

text: Vuonna 2015 Sharma näytteli pääroolia ja toimi tuottajana Navdeep Singhin jännityselokuvassa "NH10". Hänen seuraava elokuvansa oli Anurag Kashyapin draama "Bombay Velvet" Ranbir Kapoorin kanssa.


title: Anushka Sharma

text: Sharma meni naimisiin kriketinpelaaja Virat Kohlin kanssa Italiassa 11. joulukuuta 2017.


title: Fractal Gates

text: Fractal Gates on ranskalainen melodista death metallia soittava yhtye. Se perustettiin vuonna 2007 Pariisissa. Fractal Gatesin sanoitukset käsittelevät vieraita elämänmuotoja, toisia ulottuvuuksia ja sci-fiä. Yhtye on julkaissut toistaiseksi kaksi albumia, joista viimeisin ilmestyi helmikuussa 2013.


title: Altered State of Consciousness

text: Altered State of Consciousness on ranskalaisen Fractal Gatesin ensimmäinen studioalbumi, joka on julkaistu vuonna 2009.


title: Koripallon suomalais-ruotsalainen liiga

text: Koripallon suomalais-ruotsalainen liiga oli vuosina 1998–2001 järjestetty suomalaisten ja ruotsalaisten pääsarjajoukkueiden koripallosarja.


title: Koripallon suomalais-ruotsalainen liiga

text: Sarja pelattiin ensimmäistä kertaa kaudella 1998–1999, jolloin liigan loppuottelussa Alviks BK voitti Piilosetin. Ensimmäisellä kaudella sarjassa oli mukana kymmenen joukkuetta, mutta toisella kaudella joukkuemäärä pudotettiin kahdeksaan. Kaudella 2000–2001 sarjassa ei pelattu viime vuosien tapaan loppuottelua, vaan maiden parhaiten sarjassa sijoittuneet joukkueet saivat toisen kierroksen karsintapaikan koripallon Pohjois-Euroopan liigaan.


title: John Farey

text: John Farey (1766–1826) oli brittiläinen geologi ja matemaatikko. Hänen suuri teoksensa geologian alalla oli kolmiosainen teos Derbyshiren kallioperästä. Lisäksi hän kirjoitti paljon sarjajulkaisuihin. Monia Fareyn piirtämiä karttoja ja poikkileikkauksia levisi julkaisemattomina kopiona, joten ne vaikuttivat stratigrafisen geologian kehitykseen.


title: John Farey

text: Farey tunnetaan kuitenkin paremmin matematiikassa, Fareyn jono on nimetty hänen mukaansa. Farey esitteli sen artikkelissaan "On a curious property of vulgar fractions."


title: John Farey

text: Farey työskenteli vuodesta 1782 alkaen Bedfordin herttuan alaisena tämän laajoilla tiluksilla Bedfordshiressä kartoittaen maaperän kerroksia ja niiden alla olevaa kallioperää maanviljelyksen tarpeisiin. Vuonna 1801 herttua palkkasi stratigrafian kehittäjän William Smithin, ja Farey oppi häneltä paljon. Herttuan kuoltua seuraavana vuonna Farey menetti työpaikkansa ja alkoi tehdä stratigrafisia kartoituksia. Royal Societyn puheenjohtaja Sir Joseph Banks tilasi häneltä Derbyshiren geologisen kartaston, johon piti selvittää paitsi maanviljelykselle otolliset maalajit, myös alueen kallioperää mahdollisen kaivostoiminnan tarpeisiin.


title: Jari Pulkkinen

text: Jari Tapio Pulkkinen (s. 29. maaliskuuta 1984) on suomalainen aktiiviuransa lopettanut koripalloilija. Sentterinä pelannut Pulkkinen on Tampereen NMKY:n kasvatti. Tampereen Pyrinnön edustusjoukkueessa pelatessaan hän voitti Suomen mestaruuden kausina 2009–10 ja 2010–11, SM-pronssia kaudella 2008–09 ja cup-hopeaa vuonna 2009.


title: Jari Pulkkinen

text: Syyskuussa 2010 Pulkkinen teki vuoden mittaisen jatkosopimuksen Pyrinnön kanssa. Pulkkinen lopetti valtakunnallisissa sarjoissa pelaamisen kevään 2013 jälkeen.Lähde:


title: Simon Skrabb

text: Simon Skrabb (s. 19. tammikuuta 1995 Pietarsaari) on suomalainen jalkapalloilija, joka edustaa Allsvenskanissa pelaavaa IFK Norrköpingiä. Pelipaikaltaan hän on hyökkäävä keskikenttäpelaaja.


title: Simon Skrabb

text: Skrabb aloitti jalkapallon 6-vuotiaana Jaron juniorijoukkueissa. Hänet kutsuttiin Liverpooliin testileirille 12-vuotiaana, minkä jälkeen hän on käynyt useaan otteeseen seuran luona. Loppuvuonna 2010 hän solmi Jaron kanssa kolmivuotisen sopimuksen. 12. toukokuuta 2011 Skrabbista tuli kaikkien aikojen nuorin Veikkausliigassa maalin tehnyt pelaaja.


title: Simon Skrabb

text:
Vuoden 2014 alussa Skrabb siirtyi lainasopimuksella Ruotsin pääsarjaan Åtvidabergin riveihin.
Skrabb on pelannut 24 poikien maaottelua vuoden 2012 loppuun mennessä. Hänet valittiin vuoden 2011 parhaaksi poikapelaajaksi.


title: Simon Skrabb

text: Hän teki debyyttinsä Suomen maajoukkueessa 10. tammikuuta 2016 Ruotsia vastaan.


title: George Lyon

text: George Seymour Lyon (27. heinäkuuta 1858 Richmond Hill – 11. toukokuuta 1938 Toronto) oli kanadalainen golfaaja ja olympiavoittaja.


title: George Lyon

text: Golfin pelaamisen vasta 37-vuotiaana aloittanut Lyon voitti miesten yksinpelin olympiakultaa Saint Louisin kesäolympialaisissa 1904. Hän matkusti Lontoon vuoden 1908 kesäolympialaisiin puolustamaan kultamitaliaan, mutta kilpailumuodosta syntyneen kiistelyn takia kilpailua ei käyty. Kanadan amatöörien mestaruuskilpailut hän voitti seitsemän kertaa.


title: George Lyon

text: Lyon oli myös hyvä kriketinpelaaja.


title: Zdeněk Chára

text: Zdeněk Chára on slovakialainen, Tšekkoslovakiaa edustanut, kilpauransa lopettanut painija.


title: Zdeněk Chára

text: Chára kilpaili vuonna 1974 Katowicen MM- ja Madridin EM-kilpailuissa. Kummassakin kisoissa hän otteli 100 kilon painoluokassa ja sijoittui neljänneksi. Ludwigshafen EM-kilpailuissa 1975 Chára jäi painoluokassaan kuudenneksi.


title: Zdeněk Chára

text: Zdeněk Chára on jääkiekkoilija Zdeno Cháran isä.


title: Juhani Palomäki (muusikko)

text: Juhani Palomäki (28. heinäkuuta 1977 – 15. toukokuuta 2010) oli riihimäkeläinen metallimuusikko, joka tunnetaan yhtyeiden Yearning ja Colosseum johtohahmona. Juhani Palomäki toimi yhtyeissä kitaristina ja laulajana sekä pääasiallisena säveltäjänä ja sanoittajana.


title: Cannesin elokuvajuhlat 2011

text: 64. Cannesin elokuvajuhlat järjestettiin Ranskan Cannesissa 11.–22. toukokuuta 2011. Yhdysvaltalainen näyttelijä Robert De Niro johti pääkilpailun (Kultainen palmu, Palme d'Or) tuomaristoa ja ranskalainen elokuvaohjaaja Michel Gondry lyhytelokuvasarjaa. Eteläkorealainen Bong Joon-ho puolestaan oli parhaan ensiohjaajan palkinnon Caméra d'Or -tuomariston johdossa.


title: Cannesin elokuvajuhlat 2011

text: Juhlan avasi Woody Allenin elokuva "Midnight in Paris" ja päätöselokuvana nähtiin Christophe Honorén "Les Biens-aimés". Avajaisten ja päättäjäisten emäntänä toimi ranskalainen Mélanie Laurent.


title: Cannesin elokuvajuhlat 2011

text: Italialainen elokuvaohjaaja Bernardo Bertolucci palkittiin avajaispäivänä Kultainen palmu -kunniapalkinnolla. Gus Van Santin elokuva "Restless" avasi festivaalien "Un Certain Regard" -osion. Juhlilla kunnioitetaan vangittuja iranilaisia ohjaajia Jafar Panahia ja Mohammad Rasoulovia. Panahin elokuva "This Is Not a Film" ja Rasoulovin elokuva "Goodbye" esitettiin juhlilla. Panahi myös palkittiin "Carrosse d'Or" (Kultaiset vaunut) -palkinnolla.


title: Cannesin elokuvajuhlat 2011

text: Pääkilpasarjassa on neljä naisohjaajaa: australialainen Julia Leigh, japanilainen Naomi Kawase, skotlantilainen Lynne Ramsay ja ranskalainen Maïwenn le Besco.


title: Cannesin elokuvajuhlat 2011

text: Tanskalainen ohjaaja Lars von Trier suljettiin pois juhlilta hänen "Melancholia"-elokuvansa tiedotustilaisuudessa esittämiensä natsikommenttien vuoksi. Hänen elokuvansa kuitenkin säilytti ehdokkuutensa.


title: Cannesin elokuvajuhlat 2011

text: Elokuvajuhlien arvostetuimman palkinnon eli Kultaisen palmun sai Terrence Malickin elokuva "The Tree of Life".


title: Johnny Hodges

text: John Cornelius ”Johnny” Hodges (25. heinäkuuta 1907 Cambridge – 11. toukokuuta 1970 New York) oli yhdysvaltalainen jazzmuusikko, joka tunnetaan parhaiten Duke Ellingtonin yhtyeen saksofonistina. Erityisesti bluesin ja balladien tulkitsijana tunnettu Hodges nousi nopeasti yhdeksi swing-aikakauden huippusaksofonisteista ja voitti aikanaan useita äänestyksiä jazzmusiikin parhaan alttosaksofonistin tittelistä. Hän esiintyi Ellingtonin yhtyeessä suuressa roolissa ja sävelsi monia yhtyeen repertuaariin kuuluneista kappaleista. Hän toimi myöhemmällä urallaan myös orkesterinjohtajana ja soitti Ellingtonin yhtyeen ohella useissa muissa jazzkokoonpanoissa.


title: Johnny Hodges

text: John Hodges syntyi Cambridgessa Massachusettsissa 25. heinäkuuta 1907. Perhe muutti Bostoniin Johnin ollessa kahdeksanvuotias. Bostonissa hänen naapurissaan asui Harry Carney, josta tuli myöhemmin Duke Ellingtonin yhtyeen saksofonisti. Hodges soitti nuorena rumpuja ja pianoa ja vaihtoi 14-vuotiaana sopraanosaksofoniin. Uransa alkuvaiheessa vuonna 1921 hän sai opetusta Sidney Bechet’ltä. Hänen pääsoittimekseen tuli ennen pitkää alttosaksofoni.


title: Johnny Hodges

text: Bostonissa asuva Hodges matkusti 1920-luvulla viikonloppuisin New Yorkiin esiintymään. Hän soitti muun muassa Bobby Sawyerin, Lloyd Scottin ja Luckey Robertsin yhtyeissä. Vuonna 1924 hän korvasi Bechet’n Willie ”the Lion” Smithin yhtyeessä. Vuonna 1926 hän liittyi Savoy Ballroomissa soittavaan Chick Webbin yhtyeeseen.


title: Johnny Hodges

text: Hodges liittyi Duke Ellingtonin orkesteriin toukokuussa 1928. Hänen ensimmäiset nauhoituksensa yhtyeessä olivat vuoden 1928 ”Tishomingo Blues” ja vuoden 1929 ”Hot Feet”. Ellingtonin saksofonisteilla Otto Hardwickilla ja Barney Bigardilla oli merkittävä vaikutus nuoren Hodgesin soittotyylin kehittymiseen. Vähitellen Hodges otti isomman roolin yhtyeessä, ja 1930-luvun lopulle tultaessa hän oli saavuttanut ykkössaksofonistin aseman. Hän esiintyi soolosaksofonistina lukuisissa orkesterin nauhoituksissa, mukaan lukien ”Blue Tune” (1932), ”In a Jam” (1936), ”Don’t Get Around Much Anymore” (1940), ”In a Mellow Tone”, ”Come Sunday” (1941) ja ”Magenta Haze” (1945).


title: Johnny Hodges

text: Vuonna 1937 hän johti pientä Ellingtonin yhtyeen jäsenistä koostuvaa studio-orkesteria ja nauhoitti muun muassa Ellingtonin kanssa säveltämänsä kappaleet ”Jeep’s Blues”, ”Hodge Podge”, ”The Jeep Is Jumpin’” ja ”Wanderlust”. (”Jeep” oli Hodgesin lempinimi.) Ellington käytti Hodgesia pienryhmäsessioissa näkyvässä roolissa tarjoten hänelle mahdollisuuden pidempiin sooloihin kuin koko orkesterin nauhoituksissa. Vuodesta 1941 alkaen Hodges soitti yksinomaan alttosaksofonia.


title: Johnny Hodges

text: Hodges sävelsi useita kappaleita Ellingtonin orkesterin repertuaariin ja osallistui muun muassa menestyskappale ”I’m Beginning to See the Light” säveltämiseen. Myös Mercer Ellingtonin nimiin merkitty ”Things Ain’t What They Used to Be” oli todennäköisesti lähtöisin Hodgesin keksimästä melodiasta.


title: Johnny Hodges

text: Hodges soitti myös toisinaan laulajien, kuten Mildred Baileyn ja Billie Holidayn, taustayhtyeissä. Hän nauhoitti myös muun muassa Lionel Hamptonin ja Teddy Wilsonin kanssa ja soitti Benny Goodmanin orkesterissa tämän Carnegie Hall -konsertissa vuonna 1938. Vuodet 1951–1955 hän johti omaa yhtyettään, jossa soittivat myös Lawrence Brown ja Sonny Greer. Heidän nauhoituksestaan ”Castle Rock” tuli hitti vuonna 1951. Hodges esiintyi myös useilla Norman Granzin albumeilla. Yhdessä vuoden 1952 nauhoitetussessiossa hän soitti yhdessä alttosaksofonitähtien Benny Carterin ja Charlie Parkerin kanssa. Vuonna 1955 hän palasi Ellington kokoonpanoon, jossa pysyi kuolemaansa asti. 1960-luvulla hän soitti lisäksi urkuri Wild Bill Davisin kanssa ja sai tämän liittymään Ellingtonin yhtyeeseen vuonna 1969. Hän soitti myös kahdella Earl Hinesin albumilla.


title: Johnny Hodges

text: Hodges kuoli sydänkohtaukseen 11. toukokuuta 1970 New Yorkissa ollessaan nauhoittamassa Ellingtonin sarjasävellystä "New Orleans Suite". Hänen viimeiseksi nauhoituksekseen jäi ”Blues for New Orleans”.


title: Johnny Hodges

text: Hodgesin poika Johnny Hodges Jr. on rumpali. Hän on soittanut muun muassa isänsä vuoden 1964 albumilla "Everybody Knows".


title: Johnny Hodges

text: Hodgesin sopraanosaksofonin soitto muistutti vahvasti Sidney Bechet’n tyyliä; pääinstrumentissaan alttosaksofonissa hänellä sen sijaan oli oma selkeästi tunnistettava tyylinsä. Hän hallitsi tanssittavat swing-kappaleet ja bluesin soittamisen, mutta oli erityisen tunnettu balladien tulkitsemisestaan. Duke Ellington ja hänen säveltäjäyhteistyökumppaninsa Billy Strayhorn sävelsivät useita kappaleita nimenomaan Hodgesia varten esitelläkseen tämän saksofoninsoittoa tärkeässä roolissa. Tunnettuja Hodgesille sävellettyjä kappaleita ovat muun muassa Ellingtonin ”Prelude to a Kiss”, Strayhornin ”Passion Flower” ja Mercer Ellingtonin ”Things Ain’t What They Used to Be”.


title: Johnny Hodges

text: Hodgesia pidetään Benny Carterin ja Willie Smithin ohella swing-aikakauden merkittävimpänä alttosaksofonistina. Hänet nimettiin aikanaan useasti jazzmusiikin parhaaksi alttosaksofonistiksi lukijaäänestyksissä, joita järjestivät musiikkilehdet "Down Beat", "Metronome" ja "Esquire". Hänen tyylillään oli selkeä vaikutus myöhempiin saksofonisteihin. Muun muassa Ben Webster oppi Hodgesilta paljon soittaessaan tämän kanssa Ellingtonin yhtyeessä, ja Hodgesin kokoonpanossa vuosina 1953–1954 soittanut John Coltrane on kertonut pitävänsä Hodgesia yhtenä suosikkisaksofonisteistaan. Ellingtonin kerrotaan Hodgesin kuoltua sanoneen, ettei yhtye enää koskaan kuulostaisi samalta.


title: Otto Hardwick

text: Otto James ”Toby” Hardwick (1904–1970) oli yhdysvaltalainen jazzmuusikko, joka tunnetaan ennen kaikkea Duke Ellingtonin yhtyeen saksofonistina.


title: Otto Hardwick

text: Hardwick syntyi 31. toukokuuta 1904 Washingtonissa ja varttui korttelin päässä viisi vuotta häntä vanhemman Ellingtonin talosta. Miehet tunsivat toisensa lapsuudesta asti, ja vuonna 1919 Hardwick liittyi Ellingtonin "Serenaders"-yhtyeeseen. Vuonna 1923 he muuttivat New Yorkiin banjonsoittaja Elmer Snowdenin, trumpetisti Arthur Whetsolin ja rumpali Sonny Greerin kanssa esiintyäkseen Kentucky Clubilla nimellä "The Washingtonians". Pesti kesti kolme vuotta ja sen seurauksena miehet tutustuivat Irving Millsiin, joka myöhemmin tuli vastuuseen orkesterin markkinoinnista.


title: Otto Hardwick

text: Hardwick lähti Ellingtonin yhtyeestä vuonna 1928 ja muutti Pariisiin, jossa hän soitti muun muassa Noble Sisslen ja Sidney Bechet’n kanssa ja johti myös omaa yhtyettään. Palattuaan New Yorkiin vuonna 1929 hän soitti samassa yhtyeessä Chu Berryn ja Fats Wallerin kanssa ennen palaamistaan takaisin Ellingtonin orkesteriin vuonna 1932. Yhtyeen ykkössaksofonistiksi oli noussut Johnny Hodges, mutta Hardwick sai näkyvän roolin kappaleissa joissa Hodges ei soittanut, kuten ”Jubilee Stomp” ja ”Got Everything But You”. Hardwick soitti Ellingtonin yhtyeessä vuoteen 1946 asti, ja vuonna 1947 vetäytyi kokonaan musiikkielämästä. Hän kuoli Washingtonissa 5. elokuuta 1970.


title: Ammunnan maailmanmestaruuskilpailut 1933

text: Vuoden 1933 ammunnan maailmanmestaruuskilpailut järjestettiin Granadassa. Kilpailut olivat 29. ammunnan maailmanmestaruuskisat kaikissa lajeissa. Haulikkolajit suoritettiin tosin Wienissä ensimmäisissä ISSF:n erillään pidetyissä Trapin maailmanmestaruuskilpailussa, vaikkakin jon aiemmin oli erillisiä haulikko MM-kisoja pidetty FITASC:n (Federation Internationale de Tir Aux Sportives de Chasse) ja ISSF:n yhteistyön merkeissä. FITASC:n yksinoikeudeksi jäi kyyhkysammunta, jonka maailmanmestaruuden San Sebastianissa voitti Raymond de Hemptine Belgiasta. Hirviammunta jäi toistaiseksi pois MM-kilpailuista - se palasi ohjelmaan jälleen 1937.


text: Uutena lajina kilpailuihin tuli 25 metrin kuvioammunta pistoolilla, joka tunnetaan myös olympiapistoolin nimellä.


title: Sorong

text: Sorong on rannikkokaupunki Indonesian Länsi-Papuan saarella. Kaupungissa on asukkaita noin 220 000 (arvio vuodelle 2014).


title: Elis Kauppi

text: Uno Elis Kauppi (25. kesäkuuta 1921 Turku – 1. syyskuuta 2004 Kaarina) oli suomalainen korusuunnittelija. Hän oli aluksi saksalaissyntyisen taiteilijan ja taidekäsityöläisen Willy Baerin oppilaana, opiskeli Turun Taideyhdistyksen Piirustuskoulussa 1936–1939, oli Auran Kultaseppä Oy:n opissa 1936–1945 ja suoritti kaivertajan kisällitutkinnon 1945. Kauppi oli yksi vuonna 1945 toimintansa aloittaneen turkulaisen kultasepänliikkeen Kupittaan Kulta Oy:n perustajista (1945–1994) ja sen pitkäaikainen taiteellinen johtaja ja korujen suunnittelija vuoteen 1988 asti.


title: Elis Kauppi

text: Elis Kauppi kuuluu modernin suomalaisen korumuotoilun uranuurtajiin. Hänen omintakeiset korunsa tulivat näyttävästi esille vuonna 1958 Artekissa pidetyssä neljän suunnittelijan avantgardistisessa korunäyttelyssä, jota pidetään yhtenä suomalaisen korutaiteen kehityksen merkkitapahtumista. Kaupin lisäksi näyttelyyn osallistuivat Bertel Gardberg, Börje Rajalin ja Eero Rislakki. Toinen merkittävä kotimainen näyttely oli Gemmologisen Seuran vuonna 1962 järjestämä laaja koru- ja jalokivinäyttely, johon ajan huippumuotoilijoista osallistuivat Eelis Kaupin lisäksi muun muassa Bertel Gardberg, Olli Auvinen, Paula Häiväoja, Börje Rajalin, Eero Rislakki ja Jan Salakka.


title: Elis Kauppi

text: Kupittaan Kulta oli ainoa suomalainen alan yritys, joka esittäytyi Frankfurtin messuilla 1960 ja sai spektroliittikoruillaan sensaatiomaista huomiota osakseen. Seuraavien vuosikymmenten aikana Kupittaan Kulta valmisti lukuisat määrät erilaisia Kaupin suunnittelemia koruja lähinnä vientimarkkinoille Keski-Eurooppaan, Yhdysvaltoihin ja Japaniin. Hänen korujaan on ollut esillä myös monissa kansainvälisissä taideteollisuusnäyttelyissä ja museoissa ympäri maailman. Niistä on tullut kansainvälisesti haluttuja korutaiteen keräilykohteita.


title: Elis Kauppi

text: Kaupin hopea- ja kultakorut ovat yleensä muodoiltaan varsin pelkistettyjä, mutta silti omaperäisiä. Sodan jälkeisenä aikana, jolloin oli pulaa jalokivistä, Elis Kauppi oli ensimmäisiä suomalaista spektroliittiä korukivenä hyödyntäneistä korutaiteilijoista. Hän käytti korutöissään toisinaan myös kotimaista punaista graniittia.


title: Kaimana

text: Kaimana on pieni satamakaupunki Länsi-Papuan saarella, Indonesiassa. Se on Kaimanan hallintoaluen pääkaupunki. Sitä palvelee Kaimanan lentoasema.


title: Ưng Hoàng Phúc

text: Ưng Hoàng Phúc (s. 18. elokuuta 1981, Chợ Mới, Vietnam), oikealta nimeltään Nguyễn Quốc Thanh, on vietnamilainen laulaja. Hän aloitti laulamisen 19-vuotiaana lukioaikaan ja muutti An Giangin maakunnasta Hồ Chí Minhin kaupunkiin tavoittelemaan uraa laulajana. Vuonna 2000 hän liittyi yhtyeeseen ryhmä 1088, mutta on ollut sooloartisti vuodesta 2002 lähtien, kun yhtye hajosi. Hoàng Phúc oli levy-yhtiö World Entertainmentin (WE:n) entinen päälaulaja ja tuotti 5 levyä sen kautta, mutta jätti yhtiön vuonna 2009 ja perusti silloin oman yhtiönsä nimeltä WMA Record. Hänellä on ottotytär.


title: Valvo viiteen nuku kolmeen

text:
Valvo viiteen nuku kolmeen on rap-artisti Jodarokin 17. toukokuuta 2011 julkaistu omakustannealbumi. Albumilta on julkaistu yhteismusiikkivideo "Herää herää / Peittoo kiskoo". Albumi nousi viikoksi (21/2011) Suomen virallisen albumilistan 27. sijalle."Herää herää" -kappaleen biitti on lainattu suoraan rap-artisti Saafirin
kappaleesta "Light Sleeper".Albumista julkaistiin uusi painos syksyllä 2012. Se sisältää uuden kappaleen "Valvo viiteen nuku kolmeen (93 Remix)", jolla vierailee JV, sekä pidennetyn version kappaleesta "Peittoo kiskoo", jolla puolestaan vierailee Laineen Kasperi.


title: Mark Sandrich

text: Mark Sandrich (26. lokakuuta 1900 New York, New York – 4. maaliskuuta 1945 Los Angeles, Kalifornia) oli yhdysvaltalainen elokuvaohjaaja. Hän opiskeli insinööritieteitä Columbian yliopistossa ja päätyi elokuva-alalle sattumalta autettuaan elokuvaohjaajaa vieraillessaan kuvauksissa tapaamassa ystäväänsä. Sandrich aloitti rekvisiitan parissa ja vuonna 1927 hän alkoi ohjaamaan lyhytkomedioita. Sandrich ohjasi seuraavana vuonna ensimmäisen pitkän elokuvansa, mutta palasi pian lyhytelokuvien pariin, joiden joukkoon kuuluu muun muassa Oscar-palkittu "So This Is Harris!" (1932), jonka jälkeen hän siirtyi taas ohjaamaan kokoillan elokuvia. 1930-luvulla Sandrich ohjasi joukon Fred Astairen ja Ginger Rogersin musikaaleja, kuten "Continental – hupainen avioero" (1934) ja "Top Hat" (1935).


title: Mark Sandrich

text: Sandrich siirtyi RKO:lta Paramountille vuonna 1940. Hänen merkittävimpiin Paramountille ohjaamiinsa elokuviin kuuluu vuonna 1942 valmistunut "Ravintola Vapaa-aika", jonka päärooleissa näyttelivät Fred Astaire ja Bing Crosby. Sandrich kuoli yllättäen sydänkohtaukseen vuonna 1945 elokuvan "Blue Skies" esituotantovaiheessa. "Blue Skiesin" oli tarkoitus olla jatko-osa "Ravintola Vapaa-ajalle". Sandrich toimi Directors Guild of American puheenjohtajana 1943–1944.


title: Abu Talib

text: Abu Talib ibn 'Abd al-Muttalib () (549 - 619) oli arabijohtaja, Banū Hāshim -klaanin johtaja. Hän oli naimisissa Fatima bint Asadin kanssa ja oli islamin profeetan Muhammadin setä. Abu Talib kasvatti ja tuki Muhammadia siitä lähtien, kun hänen vanhempansa ja isoisä olivat kuolleet.


title: Abu Talib

text: Abu Talib oli Abdul Muttalibin ja Fatimah bint Amrin poika. Historioitsijoiden mukaan hänen oikea nimensä oli Imraan. Hän oli profeetta Muhammadin isän, ʿAbdullah ibn ʿAbdul-Muṭṭalibin, nuorempi veli. Muhammadin isä sairastui vakavasti ja kuoli ennen Muhammadin syntymää. Abu Talib kuului jaloon Banū Hāshim -klaaniin. Hänellä oli korkea asema ja mekkalaiset kunnioittivat häntä paljon. Abu Talib omisti hyvin menestyvän yrityksen.


title: Abu Talib

text: Muhammadin äidin, Aminah bint Wahabin, kuoleman jälkeen Abdul Muttalib (Abu Talibin isä, Muhammadin isoisä) otti Muhammadin hoiviinsa. Kun Muhammad oli 8-vuotias, Abdul Muttalib kuoli ja Abu Talib alkoi pitää huolta veljenpojastaan. Kun Muhammad kasvoi, hän alkoi työskennellä sedälleen ja otti vastuun Abu Talibin pojasta, Ali ibn Abu Talibista.


title: Abu Talib

text: Abu Talib kärsi taloudellisen kriisin koetellessa Mekkaa, joten Muhammad pyysi setiään Hamzaa ja Al-Abbasia auttamaan setäänsä Abu Talibia adoptoimalla hänen lapsiaan, joko Ja'farin, Talibin, Aqeelin tai Alin. He keskustelivat asiasta Abu Talibin kanssa, joka sanoi: "Jättäkää Aqeel minulle ja ottakaa mitä haluatte!" Abu Talib rakasti Aqeelia. Al-Abbas valitsi Talibin, Hamza Ja'farin ja Muhammad Alin. Muhammad sanoi: "Olen valinnut sen, jonka Allah on valinnut."


title: Abu Talib

text: Kolme vuotta sen jälkeen, kun Muhammad väitti saaneensa ensimmäisen ilmestyksen, Allah käski häntä julkistamaan sen ilmoittamalla jakeen "Varoita lähintä sukuasi". Muhammad väitti saaneensa tämän määräyksen ja kutsui ihmisiä päättäväisesti islamiin. Hän pyysi serkkuaan Alia kutsumaan hashemiitteja, Abdul Muttalibin lapsia, Nawfalin lapsia ja Abd Manafin lapsia sekä tarjoamaan lammasta, noin kilon vehnää ja kolme litraa jogurttia. Kutsuvieraina oli 40 miestä, joiden joukossa olivat muun muassa Al-Abbas ja Abu Lahab. Muhammad tarjosi ruokaa ja sanoi heille: "Syökää Allahin nimeen." Heillä oli ruokaa ja jogurttia kunnes he olivat täynnä vaikka ruokaa ei ollut paljon. Muhammad halusi puhua ja kaikki olivat hiljaa, paitsi Ali, joka sanoi: "Minä, oi Allahin lähettiläs, olen visiirisi." Mutta Abu Lahab keskeytti nopeasti sanomalla: "Emme ole nähneet samanlaisia taikoja kuin tänään. Anna meidän mennä!" Kaikki lähtivät ja osa pilkkasi Muhammadia, joka ei saanut mahdollisuutta puhua. Seuraavana päivänä Muhammad kutsui heidät uudelleen aterialle. He söivät ja joivat ja Muhammad piti heille puheen sanoen: "Oi Abdul Muttalibin lapset, kautta Allahin, en tiedä, että nuori mies arabeista olisi tuonut kansalleen jotain parempaa kuin mitä minä olen tuonut teille (eli islamin). Olen tuonut teille tämän ja tuonpuoleisen elämän hyvän. Kaikkivaltias Allah on käskenyt minua kutsumaan teitä islamiin. Ketkä teistä tukevat minua tässä asiassa olemalla veljeni, vartijani ja seuraajani?"


title: Abu Talib

text: Kaikki olivat hiljaa, paitsi Ali, joka sanoi: "Minä, oi Allahin profeetta, olen visiirisi." Vain Muhammadin setä Abu Talib ja Abu Talibin poika Ali kuuntelivat.


title: Abu Talib

text: Kun Muhammad alkoi kertoa islamin viestistä, muiden quraishilaisten heimojen jäsenet tunsivat Muhammadin uhkaavan heitä yhä enemmän. Yrittäessään hiljentää Muhammadin, he kääntyivät Abu Talibin puoleen. Paineista huolimatta Abu Talib tuki ja puolusti Muhammadia. Hän uhrasi paljon suojellakseen veljenpoikaansa Muhammadia ja täten myös islamia.


title: Abu Talib

text: Abu Talib oli kuolinvuoteellaan, kun Mekan Quraishin johtajat tulivat vierailemaan hänen ja Muhammadin luona pyytääkseen heitä lopettamaan islamilaisen viestin saarnaamisen tai tehdäkseen uskonnollisen sopimuksen. Abu Talib kuoli vuonna 619 tai 623, samoihin aikoihin kuin Muhammadin vaimo Khadija. Tämä vuosi oli Muhammadin elämän surullisin vuosi, Aam al-huzn (). Sedän ja vaimon kuoltua, Muhammad oli menettänyt rakkaimpansa.


title: Abu Talib

text: Pian setänsä ja vaimonsa kuoleman jälkeen Allah käski Muhammadia jättämään Mekan ja menevän Yathribiin (Medinaan), koska hänen henkensä olisi uhattuna, jos hän jäisi Mekkaan. Quraishin johtajat yrittivät tappaa hänet ja hänen seuralaisensa, koska he saarnasivat islamilaista viestiä. Muutosta Medinaan alkoi Hijra.


title: Abu Talib

text: Abu Talibilla oli neljä poikaa


title: Abu Talib

text: ja kaksi tytärtä


title: WOT

text: WOT Services Oy on suomalainen tietoturvayritys, joka tuottaa verkkosivujen haitallisuusluokitusta tekevää verkkopalvelua nimeltä Web of Trust (WOT). Yritys on perustettu 2006, ja sen osakkaina ovat muun muassa palvelun kehittäjät Timo Ala-Kleemola ja Sami Tolvanen sekä Teollisuussijoitus ja Michael Widenius. Yritys työllistää kymmenen henkeä.


title: WOT

text: Palvelu toimii verkkoselaimeen asennettavalla maksuttomalla lisäosalla, joka näyttää kunkin sivuston luokituksen ja mahdollistaa käyttäjän antavan oman arvioinnin sivustosta. Käyttäjät voivat myös rekisteröityä WOT-palveluun. Luokituksen tekevät WOT:n käyttäjät, jotka luokittelevat verkkosivun neljällä perusteella; tietoturvallisuus, sivuston yleinen luotettavuus, yksityisyys ja sopivuus lapsille. Web of Trustin lisäosaa on ladattu kaikkiaan yli 140 miljoonaa kertaa.


title: WOT

text: Huonon luokituksen saaneet yritykset ovat kritisoineet palvelua, ja WOTia vastaan on nostettu oikeusjuttuja.


title: WOT

text: WOT Services tekee yhteistyötä yrityksien kuten Facebook, hpHosts, LegitScript, Mail.ru, Panda Security, Phishtank, GlobalSign sekä TRUSTen kanssa. Esimerkiksi Facebookissa WOT tarkastaa kaikki käyttäjien toisilleen lähettämät linkit. WOT:ille Facebook-sopimus on sen toimitusjohtajan mukaan "rahallisesti huomattava", mutta tarkempia tietoja ei anneta.


title: WOT

text: WOT saa rahaa myymällä tietoja yrityksille.


title: WOT

text: WOT Serviceä kohtaan esitettiin marraskuussa 2016 painavia syytöksiä, kun saksalainen televisio-ohjelma Panorama väitti WOT:n myyneen lisäosan käyttäjien selaintietoja mainostajille. Ohjelmassa väitettiin, että käyttäjien tietoja ei oltu anonymisoitu riittävän hyvin.


title: Banū Hāshim

text: Banū Hāshim () oli arabialaisen Quraiš-heimon klaani. Profeetta Muhammad oli tämän klaanin jäsen; hänen isoisoisänsä oli Hashim ibn 'Abd Manaf, jonka mukaan klaani on nimetty. Tämän klaanin jäseniin viitataan "hašemiitteinä" ja he käyttävät sukunimeä Hašhemi. Abbas ibn Abd-al-Muttalibin jälkeläisten sukunimi on Abbasi. Muhammadin jälkeläiset käyttävät yleensä nimeä Abbasi al-Hashmi, El Abbasy tai Hussaini tai titteleitä Sayyid tai Sharif.


title: Banū Hāshim

text: Ennen islamia arabit luokittelivat itsensä konfederaationsa, heimonsa, klaaninsa ja talonsa (perheensä) mukaan. Oli kaksi heimokonfederaatiota: adnanit ja qahtanit. Banū Hāshim on eräs Quraiš-heimon klaaneista adnanien konfederaatiosta. Sen nimi juontuu profeetta Muhammadin isoisoisän Hashimin nimestä ja se muodostaa yhdessä Banū Abd Shamsin, Banū Al-Muttalibin ja Banū Nawfalin kanssa osuuden Banū Abd Al-Manaf Quraišista.


title: Banū Hāshim

text: Abd'al-Muttalibin talo Quraišin Banū Hāshimissa oli ylväs islamia edeltävänä aikana Mekassa, sillä he olivat perineet tehtäväkseen huolehtia pyhiinvaeltajista, jotka tulivat Mekkaan palvomaan Kaabaa. Kaaba oli Mekan pyhä alttari, jonka oli islamilaisen perinteen mukaan rakentanut profeetta Ibrahiim ja hänen esikoisensa ja perijänsä Isma'iil ja jonka sadat epäjumalankuvat olivat vallanneet. Epäjumalankuvat edustivat monia eri heimoja ja tämän seurauksena Mekasta tuli pyhiinvaellusten keskus ja Kaaban lähistöstä pyhä paikka. Pyhiinvaellusliikenne oli merkittävä tulonlähde Mekan kauppiaille.


title: Banū Hāshim

text: Muhammad syntyi 'Abd al-Muttalibin taloon vuonna 570 jaa. Vuonna 610 jaa. hänen tehtävänsä kutsua ihmisiä palvomaan yhtä Jumalaa sekoitti Mekan perinteitä. Koska hän kuului 'huippuklaanin huipputaloon' (arvovallan suhteen), häntä ei salamurhattu tehtävänsä ensimmäisinä vuosina, sillä hänen setänsä eivät sallineet klaanin kunnian loukkaamista.


title: Banū Hāshim

text: Vuonna 622 jaa. Mekan muslimiyhteisö muutti Yathribiin, joka tunnettiin myöhemmin nimellä Medina, jotta voitaisiin välttää Mekan pakanoiden usein murhaava vaino.


title: Banū Hāshim

text: Muslimien armeija valloitti Mekan vuonna 630. Kaaba puhdistettiin epäjumalankuvista ja siitä tuli muslimien pyhiinvaelluskohde. (Ei-muslimit eivät pääse Mekan ympärillä olevalle alueelle.)


title: Banū Hāshim

text: Vaikka Muhammadilla oli useampi vaimo, vain muutama hänen lapsistaan eli tarpeeksi pitkään saadakseen jälkeläisiä. Hänen kaksi tyttärenpoikaansa olivat Hasan ibn Ali ja Husain ibn Ali tyttärensä Fatiman ja serkkunsa ja vävynsä Alin avioliitosta. Muhammad pyysi muslimien armoa rakkaille tyttärenpojilleen, ja täten heidän jälkeläisistään tuli hengellisen aristokratian muoto monien, mutta ei kaikkien, muslimien keskuudessa. Muhammadin tyttärenpoikien jälkeläiset ja Muhammadin setä 'Abbas ibn 'Abd al-Muttalib ja hänen poikansa tunnetaan titteleillä Sayyid tai Sharif.


title: Banū Hāshim

text: Nykyisten Jordanian ja Marokon kuningassukujen voidaan katsoa kuuluvan Banū Hāshimiin, koska niiden jäsenet ovat tai he pitävät itseään Fatiman ja Alin jälkeläisinä. Myös Syyriassa (1920), Irakissa (1921–1958) ja Libyassa (1951–1969) on ollut tämän suvun hallitsijoita. Samoin Hijazin kuninkaat (1916–1925) sekä kaikki Mekan šarifit aina kolmannen kalifaatin ajoista vuoteen 1925 olivat Fatiman ja Alin jälkeläisiä.


title: Haystack (tietokoneohjelma)

text:
Haystack on vuonna 2010 julkaistu tietokonesovellus jolla pystyi kiertämään estettyjä sivustoja internetissä. Ohjelma perustuu tietolikenteen salaukseen, jota internetsuodattimet eivät pysty estämään.
Tietokoneohjelma oli alun perin tarkoitettu kiertämään Iranin internetkieltoja vuoden 2009 mielenilmausten aikana. Haystackin verkkosivusto suljettiin 15.syyskuuta 2010.


title: Mekan valloitus

text: Muslimit valloittivat Mekan tammikuussa 630 jaa. (10. päivä ramadhaania vuonna 8). Valloitusta kutsutaan nimellä "Fatah-e-Mubeen", Mahtava voitto.


title: Mekan valloitus

text: Vuonna 628 mekkalainen heimo Quraish ja muslimiyhteisö Medinassa allekirjoittivat kymmenvuotisen välirauhan Hudaybiyyahin sopimus ().


title: Mekan valloitus

text: Sopimuksen ehtojen mukaan arabiheimoille annettiin vaihtoehdoksi liittyä joko muslimeihin tai Quraishiin. Jos jokin heimoista joutuu hyökkäyksen kohteeksi, liittoutuneella heimolla on oikeus vastata samalla mitalla. Tämän seurauksena Banū Bakr liittyi Quraishiin ja Banū Khuza'a Muhammadin joukkoihin. He elivät rauhassa, mutta islamia edeltävään aikaan ulottuvat motiivit aiheuttivat vihamielisyyttä. Banū Bakr ei välittänyt sopimuksesta ja hyökkäsi Banū Khuza'aa vastaan paikassa nimeltä Al-Wateer 8. päivä sha'ban-kuukautta. Quraish auttoi Banū Bakria. Vihollistensa painostamana Khuza'a etsi turvapaikkaa, mutta Bakrin päällikkö Nawfal ei kunnioittanut hyväksyttyjä perinteitä.


title: Mekan valloitus

text: Quraishin käytös rikkoi Al-Hudaibiyyahin sopimuksen ehtoja ja se oli ilmiselvästi hyökkäys muslimien liittolaisia vastaan.


title: Mekan valloitus

text: Abu Sufyan ibn Harb, Quraishin johtaja Mekassa, aisti, että tasapaino oli kallistunut Muhammadin eduksi ja että Quraish ei ollut tarpeeksi vahva pysäyttämään muslimeja valloittamasta Mekkaa. Abu Sufyan matkusti Medinaan ja yritti elvyttää sopimuksen. Vierailunsa aikana Ali ja hänen oma tyttärensä Ramlah, joka oli nyt yksi Muhammadin vaimoista, torjuivat hänet. Vaikka Muhammad kieltäytyi sopimuksesta ja Abu Sufyan palasi Mekkaan tyhjin käsin, yritys vaikutti siihen, että valloitus tapahtui ilman taistelua.


title: Mekan valloitus

text: Muhammad kokosi joukkoihinsa noin 10 000 miestä ja marssi kohti Mekkaa.


title: Mekan valloitus

text: Abu Sufyan matkusti Mekan ja Muhammadin välillä, yrittäen päästä sopimukseen.


title: Mekan valloitus

text: Valloituksen aattona Abu Sufyan kääntyi muslimiksi. Kun Muhammad kysyi, hän myönsi, että mekkalaiset jumalat olivat voimattomia ja että totisesti ei ole muuta jumalaa kuin Allah. Muhammad puolestaan julisti Abu Sufyanin talon turvapaikaksi:


title: Mekan valloitus

text: Hän julisti myös:


title: Mekan valloitus

text: Muhammad vieraili Kaabassa seuralaistensa kanssa. Epäjumaltenkuvat rikottiin ja niin sanotut jumalat tuhottiin. Muhammad lausui Koraanista jakeen: "Sano: Totuus on tullut ja valhe kadonnut. Valhe on katoavaista.


title: Mekan valloitus

text: Ihmiset kerääntyivät Kaaban luo ja Muhammad puhui:


title: Mekan valloitus

text:
Sitten Muhammad kääntyi ihmisiin ja sanoi:
"Oi Quraish, miten minun tulisi kohdella teitä?"


title: Mekan valloitus

text: Ja he vastasivat: "Armolla, oi Allahin profeetta. Odotamme sinulta vain hyvää."


title: Mekan valloitus

text: Muhammad julisti: "Puhun teille samoin sanoin kuin Yusuf puhui veljilleen. Tänä päivänä teitä vastaan ei ole moitteita. Menkää, sillä olette vapaita." Muhammadin arvovalta kasvoi mekkalaisten antautumisen jälkeen. Tiedustelijat ympäri Arabiaa tulivat Medinaan hyväksymään hänet.


title: Mekan valloitus

text: Kymmenen ihmistä määrättiin tapettavaksi: Ikrimah ibn Abu Jahl, Abdullah ibn Saad ibn Abu Sarh, Habbar bin Aswad, Miqyas Subabah Laythi, Huwairath bin Nuqayd, Abdullah Hilal ja neljä naista, jotka olivat syyllisiä murhaan tai muihin rikokseen tai olivat panneet sodan alulle ja häirinneet rauhaa.


title: Mekan valloitus

text: Heitä kaikkia ei kuitenkaan tapettu: Ikrimah eli hyväksyäkseen islamin ja taisteli myöhemmin muslimien joukoissa.


title: ...ja Helena soittaa (vuoden 1952 elokuva)

text: ...ja Helena soittaa on Lasse Pöystin ohjaama suomalainen elokuva vuodelta 1952. Elokuva on Pöystin esikoisohjaus. Elokuva pohjautuu Aino Räsäsen romaaniin "... ja Helena soittaa" (1950) ja on toinen Helena-elokuva.


text: Kolmiodraamassa maatilan poika Arttu (Jussi Jurkka) lähtee sotaan vapaaehtoisena. Kun hänen paluunsa viivästyy, hänen morsiamensa Elina (Leena Häkinen) lupautuu haavoittuneena palanneelle rovastin pojalle Karille (Leif Wager). Kun Arttu palaa, myös hänen äitinsä puuttuu sotkun selvittämiseen.


text:
Aikalaisarvioissa Lasse Pöysti sai ensi elokuvansa ohjaajana varsin myönteisen vastaanoton. Esimerkiksi Eugen Terttula ("Suomen Sosialidemokraatti") kirjoitti: ”Lasse Pöysti rikastuttaa – niin uskaltaa sanoa – jo tällä ensimmäisellä ohjaustyöllään kotimaista elokuvaa.” Samalla linjalla on Juha Nevalainen ("Ilta-Sanomat"), joka kiittää elokuvaa tyylikkääksi. Elokuvan heikkoudet löytyivät Aino Räsäsen tarinasta, jota esimerkiksi Ville Repo ("Uusi Suomi")
piti pintapuolisena, kepeänä ja hajanaisena. Näyttelijät eivät saaneet erityisemmin kehuja, mutta sen sijaan kuvaaja Esko Töyri ja säveltäjä Einar Englund saivat.


text: Tv-kriitikko Arto Pajukallio ("Helsingin Sanomat") pitää filmiä neljästä Helena-elokuvasta parhaana.


title: Joseph Babinski

text: Joseph Jules François Félix Babinski (; 17. marraskuuta 1857 Pariisi – 29. lokakuuta 1932 Pariisi) oli ranskalainen neurologi. Hänet tunnetaan parhaiten Babinskin refleksistä, joka on patologinen plantaarinen (jalkapohjanpuoleinen) refleksi ja joka indikoi kortikospinaaliradan vauriota.


title: Joseph Babinski

text: Babinski syntyi Pariisissa puolalaisen insinöörin ja tämän vaimon perheeseen. Vanhemmat olivat paenneet vuonna 1848 Varsovasta Pariisiin, koska Venäjä yritti pysäyttää Puolan itsenäistymispyrkimykset.


title: Joseph Babinski

text: Babinski suoritti lääketieteen tutkintonsa Pariisin yliopistossa vuonna 1884. Hänestä tuli professori Jean-Martin Charcot'n lempioppilas Salpêtrièren sairaalassa.


title: Joseph Babinski

text: Babinski jäi vaille tukea Charcot'n kuoltua vuonna 1893. Babinski ei osallistunut akateemisiin kilpailuihin. Hänellä oli paljon aikaa kliiniselle neurologialle työskennellessään "Hôpital de la Pitiéssä".


title: Joseph Babinski

text: Babinski kiinnostui myös hysterian patogeneesistä, ja hän oli ensimmäinen, joka esitti hyväksyttävät erotusdiagnostiset kriteerit, joilla hysteria voitiin erottaa orgaanisista taudeista. Hän muodosti käsitteen "pitiatismi".


title: Joseph Babinski

text: Babinski esitti ensimmäisen raportin "phenomène des orteils" vuonna 1986 "Société de Biologien" kokouksessa. Hänen mukaan jalkaterän normaali refleksi on varpaiden plantaarinen refleksi, mutta kortikospinaaliradan vamma aiheuttaa isovarpaan dorsaalisen fleksion – "Babinskin refleksin".


title: Joseph Babinski

text: Ensimmäisen maailmansodan aikana Babinski hoiti useita traumaattisia neurologiatapauksia Pitié-sairaaloissa. Havaintojensa pohjalta hän kirjoitti vuonna 1917 yhdessä Jules Frometin kanssa teoksen ""Hysteropithiatisme en Neurologie de Guerre"", jonka käänsi seuraavana vuonna englanniksi Sir H. Rolleston. Babinski käänsi itse joitakin teoksiaan puolaksi.


title: Joseph Babinski

text: Babinski toimi neurologian professorina Pariisin yliopistossa ja kirjoitti uransa aikana yli 200 tutkielmaa ahdistuneisuushäiriöstä.


title: Joseph Babinski

text: Babinski kuoli Pariisissa 13. joulukuuta 1932. Viimeisinä elinvuosinaan hän sairasti Parkinsonin tautia.


title: Joseph Babinski

text: Babinski ehti nähdä, kuinka hänen tieteellinen työnsä sai kansainvälistä arvostusta. Nykyisessä Liettuassa sijaitseva Vilnan yliopisto ja American Neurological Society sekä muut ulkomaiset järjestöt kunnioittivat hänen työtään.


title: Kuolleista herännyt

text: Kuolleista herännyt on Maiju Lassilan kirjoittama romaani satamajätkä Jönni Lumperista. "Kuolleista herännyt" ilmestyi vuonna 1916 Otavan julkaisemana.


title: Kuolleista herännyt

text: Tarina seuraa Jönnin seikkailuja ympäri Etelä-Suomea suurien miljoonakauppojen perässä. Voitettuaan arvalla kahden tuhannen markan pankkitalletustodistuksen Jönnin elämä lähtee uusille raiteille. Jönni tekee miljoonakauppoja olemattomilla rahoillaan ja pääsee näin mukaan miljonäärien ja suurten rahamiesten maailmaan. Jönni julistetaan kuolleeksikin, mutta satamajätkä Jönni kuitenkin nousee takaisin elävien kirjoihin.


title: Kuolleista herännyt

text: Kirjassa kuvataan tavallista ihmisluontoa ironian keinoin, mutta kuitenkin lämpimällä otteella. Kirjan ovela komedia on ajatonta.


title: Kuolleista herännyt

text: Kirjan tapahtumat sijoittuvat 1900-luvun alkuun, jolloin Suomessa ilmeni selkeästi työläisten ja rikkaiden valtasuhteet. Tapahtumapaikkana on ensin Helsinki, sitten Tampere ja lopuksi taas Helsinki.


title: Kuolleista herännyt

text: Jönni Lumperi on työväenluokkaan kuuluva ”jätkä”, joka elää yksinkertaista elämää satamassa ruokkien puluja, juoden humalahakuisesti kerran viikossa ja puhuen elämästä muiden jätkien kanssa.


title: Kuolleista herännyt

text: Tapahtumat alkavat, kun Jönni saa Lundbergiltä lahjaksi hienoja vaatteita sekä arpalipun. Jönni ei osaa vielä arvostaa saamaansa arpalippua, jolla voi voittaa jopa 20 000 markkaa. Hän ryyppää lahjojensa kunniaksi.


title: Kuolleista herännyt

text: Yllättäen Jönnin arpalippu voittaa kaksituhatta markkaa. Lundberg sanoo Jönnille, että hänestäkin voi tulla miljonääri. Erehdyksessä kaikki luulevat, että Jönnillä on 20 000 markkaa. Makkara-Liisa haluaa rikkauden vuoksi tämän vaimoksi ja Jönni lähtee Tampereelle katsomaan maatilaa, jota hänelle kaupataan sillä hinnalla. Tampereella hän tutustuu moniin ihmisiin, kuten Antti Pitkäseen. Talokauppoja hieroessaan häntä luullaan kauppaneuvos Lundbergiksi ja ihmiset kohtelevat häntä sen mukaan. Jönni alkaa kuvitella itsestään liikoja ja solmii mahdottomia sopimuksia ja kauppoja eri ihmisten kanssa ja saa itsensä todella solmuun eri kauppasopimusten kanssa. Jönni myös kosii rikasta Kourun leskeä hyötyäkseen hänen rahoistaan ja alkaa kaupata entistä morsiantaan Makkara-Liisaa muille.


title: Kuolleista herännyt

text: Jönni joutuu tamperelaisten huijarien huijaamaksi ja menettää suuren osan rahoistaan juomalla ne. Erehdyksessä luullaan, että Jönni on juonut vahvaa rikkihappoa, ja hänet lähetetään vieraaseen taloon kuolemaan. Hänelle tilataan arkku , hauta ja risti ja hän kirjoittaa testamentin. Jönnin julistetaan kuolleen myrkytykseen, vaikka hän on kunnossa seuraavana aamuna.


title: Kuolleista herännyt

text: Jönni jatkaa matkaansa myyden ruumisarkkuaan ja hoitaen kauppojaan. Poliisit ehtivät melkein haudata hänet elävältä, koska he ovat sekoittaneet hänet toiseen mieheen. Rahantarpeessa hän myös kaivaa haudan, joka on tarkoitettu myrkytyksessä kuolleelle Jönnille.


title: Kuolleista herännyt

text: Jönnin rahahuijaukset alkavat vähitellen selvitä ja poliisi alkaa etsiä häntä sekä Jönniä huijannutta joukkoa. Jönni alkaa etsiä rahan toivossa niin huijareita kuin itseäänkin, sillä hän luulee etsintäkuulutettua henkilöä muuksi kuin itsekseen.


title: Kuolleista herännyt

text:
Kuollut Antti Pitkänen, joksi Jönniä luultiin kun hänet haudattiin elävältä, leikataan Jönninä ja hänen merkitään virallisesti kuolleeksi sydänhalvaukseen, eli hänet on jo kahteen kertaan julistettu kuolleeksi. Kotimatkalla Helsinkiin Jönni yhä etsii itseään ja perillä säikyttää muut jätkät, jotka luulevat hänen kuolleen. Lopussa Jöns Lundberg, joksi Jönniä luultiin, saa kuulla asiasta ja tapahtumia aletaan selvitellä.
Kirjan päähenkilö on hidaspuheinen helsinkiläinen satama- ja puumies Jönni Lumperi, varakkaiden herrasmiesten vastakohta. Tukevan, suuren ja voimakkaan ruumiinmuodon ja varsinkin ruokahalun vuoksi häntä sanotaan toverien kesken jopa Simpsoniksi (Simson), Raamatun, Vanhan Testamentin, Tuomarien kirjan voimamieheksi.
Jönni sortuu viinaan (alkoholiongelma) kerran viikossa. Toisin sanoen hän juo itsensä humalaan ja siihen kuntoon, että hänet pitää kantaa putkaan. Hänet sekoitetaan Jöns Lundbergiin, ja tähän väärinkäsitykseen Kuolleista herännyt suurimmilta osin perustuu.


title: Kuolleista herännyt

text:
Makkara-Liisa on makkaraa myyvä torikauppias, joka rahanahneudessaan ”rakastuu” Jönniin, koska luulee Jönnin voittaneen 20 000 markkaa lotossa.
Liisa luulee Jönnin luovuttavan hänelle rahojaan, jotta voi laajentaa kauppaansa, kun he menevät naimisiin.
Jönni huomaa myös Liisan kiihkouden, mutta ei tajua yhdistää sitä olemattomiin rahoihinsa. Jönnistä ja Liisasta ei kuitenkaan koskaan tule paria.


title: Kuolleista herännyt

text: Jöns Lundberg, miljonääri, kitupiikki ja tunnettu itaruudestaan, mutta kuitenkin Jönnin hyvä ystävä. Lundberg sekoitetaan usein Jönniin samankaltaisen ääntämyksen takia (Jönni Lumperi/Jöns Lundberg) sekä miljooniensa takia.


title: Kuolleista herännyt

text: Konstaapeli Nuutinen, poliisi, joka on lopen kyllästynyt Jönnin viikoittaiseen juopotteluun, koska hän on jo useita kertoja kymmenen vuoden aikana kantanut Jönniä kadulta putkaan.


title: Kuolleista herännyt

text: Kuolleista heränneen kertoja on ekstradiegeettinen, eli tarinan ulkopuolinen kertoja. Kertojalla ei ole osuutta tarinaan eli tarinaa tutkitaan kolmannesta persoonasta, toisin sanoen heterodiegeettinen.


title: Kuolleista herännyt

text: Tarinan kertoja tietää kaiken: tunteet, olotilat ja ajatukset.


title: Kuolleista herännyt

text: "Kuolleista herännyt" sai ristiriitaisen vastaanoton ilmestyessään vuonna 1916. Jotkut arvostelivat Lassilan villiä kirjoitustyyliä, josta puuttui selkeä yhtenäisyys ja jatkuvuus. Tekstiä arvosteltiin rikkonaisuudesta sekä liiasta vapaamielisyydestä. Viljo Tarkiainen kommentoikin arvostelussaan Uudessa Suomettaressa vuonna 1916 Lassilaa keskeneräiseksi kirjailijaksi, joka ei saata teoksiaan loppuun asti.


title: Kuolleista herännyt

text: Aikalaisvastaanoton toisen ääripään mielipide oli aivan vastakkainen. Esimerkiksi Mikko Erich ylistää Lassilaa verrattomaksi ja hänen kirjoitustaan Jumalan lahjaksi "Kuolleista heränneen" arvostelussaan Turun Sanomissa vuonna 1916. Hän suosittelee kirjaa kaikille ja antaa suuren arvon Lassilan humoristiselle kuvaukselle jokapäiväisistä oloista.


title: Kuolleista herännyt

text: Lassila on luonut suomalaiseen kirjallisuuteen uudenlaisen kirjoitustyylin, jota on kutsuttu jopa mauttomaksi. Tekstiä on kutsuttu myös uhittelevaksi naturalismiksi. Teksti saattaa sisältää monia ronskeja ja epäsiistejä sanoja ja ilmauksia. Lassila kuitenkin selitti, että näillä sanoilla ei ole huonoja tai mauttomia merkityksiä siinä maailmassa, jota hän kuvaa. Maiju Lassila kuvaa henkilöitään todella rehellisesti, ja tämä rehellisyys on jättänyt jälkensä suomalaiseen kirjallisuuteen hänen teostensa kautta.


title: Kuolleista herännyt

text: Lassilan teoksesta Kuolleista herännyt on myös luotu näytelmäsovitus, joka on esitetty vuonna 1975 tv-teatterissa. Näin Lassilalla on ollut suuri merkitys suomalaisessa näytelmäkirjallisuudessakin. Hän on kirjoittanut paljon näytelmiä, mutta hänen romaaneistaan on myös tehty valtava määrä näytelmäsovituksia. Näytelmiä tai näytelmäsovituksia on esitetty teattereissa, televisiossa, oopperassa ja joitain teatteriesityksiä on myös taltioitu.


title: Arseenitrikloridi

text: Arseenitrikloridi eli arseeni(III)kloridi (AsCl) on arseenin ja kloorin muodostama epäorgaaninen yhdiste. Yhdistettä käytetään pääasiassa orgaanisten arseeniyhdisteiden valmistamiseen. Arseenitrikloridi on muiden arseenin yhdisteiden tavoin erittäin myrkyllistä.


title: Arseenitrikloridi

text: Huoneenlämpötilassa arseenitrikloridi on väritöntä ja öljymäistä nestettä. Se ei liukene veteen vaan reagoi veden kanssa, jolloin muodostuu arseenihapoketta ja suolahappoa. Tämän vuoksi arseenitrikloridi muodostaa höyryjä ilman kosteuden vaikutuksesta.


title: Arseenitrikloridi

text: Arseenitrikloridia voidaan valmistaa suoraan kloorikaasusta ja metallisesta arseenista tai kloorikaasun ja arseenitrioksidin välisellä reaktiolla. Teollisesti käytetyin tapa on kuitenkin arseenitrioksidin ja suolahapon välinen reaktio, joka suoritetaan 180–200 °C:n lämpötilassa. Reaktiossa muodostunut arseenitrioksidi tislataan pois, jotta reaktion tasapaino on tuotteiden puolella.


title: Arseenitrikloridi

text: Yhdistettä voidaan valmistaa myös dirikkidikloridin ja arseenitrioksidin välisellä reaktiolla.


title: Arseenitrikloridi

text: Arseenitrikloridia voidaan käyttää lähtöaineena valmistettaessa orgaanisia arseeniyhdisteitä. Yhdistettä voidaan käyttää myös vedettömänä liuottimena kloridinsiirtoreaktioissa ja puolijohdemateriaalien douppauksessa. Vedyllä pelkistämällä yhdisteestä voidaan valmistaa erittäin puhdasta arseenia.


title: Sobekhotep IV

text: Khaneferre Sobekhotep IV oli Egyptin 13. dynastian faarao. Hän oli 'jumalan isän' Haankhefin ja 'kuninkaan äidin' Kemin poika. Hänen veljensä Neferhotep I oli hänen edeltäjänsä istuimella.


title: Sobekhotep IV

text: Amonin temppelistä löytyneessä steelassa hän julistaa, että hän syntyi Thebassa. Joidenkin lähteiden mukaan hänen valtakaudellaan oli hyökkäys Nubiaa vastaan.


title: Sobekhotep IV

text: Kuninkaan uskotaan hallineen noin 10 vuotta. Hänet tunnetaan suhteelliseen suuresta määrästä monumentteja, mukaan lukien steelat, patsaat, sinetit ja muut pienet tavarat.


title: Sobekhotep IV

text: Sobekhotep IV:n vaimo oli 'kuninkaan vaimo' Tjan. Useita lapsia tunnetaan.


title: Tuula Tillaeus

text:
Tuula Tillaeus-Ylömäki (15. marraskuuta 1945 – 10. kesäkuuta 2008) oli suomalainen laulaja ja teatterilainen, joka esitti vuosia päärooleja Valkeakosken kaupunginteatterissa, Hämeenlinnan kaupunginteatterissa, Tampereen työväen teatterissa ja Tampereen oopperassa.
Tuula Tillaeus opiskeli Valkeakosken musiikkiopistossa. Opinnot veivät Bayreuthiin asti Pekka Salomaan oopperakursseille. Hänen opettajiaan olivat myös Tamara Lund, Alexandru Ioniță ja Juri Statnik.


title: Tuula Tillaeus

text: Tillaeus sai ensimmäisenä Valkeakosken kulttuuristipendin vuonna 1979. Tillaeus debytoi oopperalaulajana vuonna 1981, ja hän oli äänialaltaan mezzosopraano.


title: ArchiLogs

text: ArchiLogs on hirsitalojen suunnittelulaajennus ArchiCAD-ohjelmaan.


title: ArchiLogs

text: ArchiLogs on työväline hirsitalojen suunnittelijoille, markkinoijille ja valmistajille. Suunnittelutyö jatkuu ArchiCADin omilla mallinnustyökaluille tehdyn talomallin pohjalta. Kun suunnittelutyö on saatu valmiiksi, tekee ArchiLogs mallista määrälaskelmat. Lopuksi hirsitalomallista saadaan tarvittaessa myös työstökoodi CNC-koneelle.


title: ArchiLogs

text: ArchiLogsin lisenssi kiinnitetään ArchiCADin lisenssin suojaukseen eli on riippuvainen ArchiCAD-lisenssistä. Jos ArchiCAD-lisenssi on verkkomuotoinen, myös ArchiLogs-lisenssi on vastaavanlainen verkkolisenssi.


title: ArchiLogs

text: ArchiLogsin kehitys alkoi Suomessa jo 1990-luvulla. Aluksi laajennus tunnettiin pitkään nimellä M.A.D. Hirret. Kansainvälistymisen takia nimi muutettiin ensin muotoon M.A.D. Logs, ja nykyään maailmanlaajuisesti käytetty nimi on ArchiLogs. ArchiLogsista on myös pelkästään ulkonäköön painottuvalle suunnittelijalle kevyenti ArchiLogs Designer -versio, jolla hirsityksityiskohtien muokkaus onnistuu hyvin, mutta hirsiseinäkuvien teko ei lainkaan.


title: ArchiLogs

text: Alusta asti laajennuksessa on ollut kaksi osaa: itse laajennus, sekä sen käyttämä hirsiobjektikirjasto. Alun perin hirsikirjaston pystyi ostamaan erikseen, mutta nyt ne on liitetty yhdeksi kokonaisuuseksi.


title: ArchiLogs

text: ArchiLogs on saatavilla suomeksi ja englanniksi. Hirsitalosuunnittelijat ja -valmistajat käyttävät ArchiLogsia jo yli kymmenessä maassa. Tällä hetkellä tuotekehitys painottuu Frame-osaan, jolla pystytään mallintamaan puutaloille tyypillisiä rankarakenteita.


title: Isänmaa (romaani)

text:
Isänmaa on vuonna 1893 ilmestynyt Arvid Järnefeltin merkkiteos, joka kuvaa kansallishengen heräämistä Suomessa (Isänmaa. 1893/1965). Romaani on kuin läpileikkaus Suomesta 1880-luvun aatemurroksessa.
Vaikka Isänmaa edustaakin realistista tyylisuuntaa, maltillisuus ja hillitty tyyli ovat sille ominaisia piirteitä. Tolstoislaisuudella ja Järnefeltin omilla sisäisillä taisteluilla on ollut suuri vaikutus kirjan sisältöön ja tyyliin.


title: Isänmaa (romaani)

text: Isänmaa-romaani alkaa kuvauksella suomalaisen maaseudun nykyaikaistumisesta. Alussa Vuorelan taloon syntyy Heikki-niminen poikalapsi, jota koko talon väki varjelee silmäteränään. Isä toivoo poikansa jatkavan jäljissään maanviljelijänä, mutta paikallinen rovasti suostuttelee Vuorelan isännän lähettämään Heikin Helsinkiin opiskelemaan. Motiivina Heikin kouluun lähettämiselle on isän tarve näyttää paremmuutensa suhteessa naapuripitäjään, Niemelään. Helsingissä opiskellessaan Heikki hullaantuu uuteen isänmaallisuusaatteeseen monien muiden opiskelutovereidensa tavoin. Isä kuitenkin toivoo Heikin edelleen tulevan kotiin tekemään maanviljelijän töitä, ja tähän toiveeseen Heikki suostuu tarkoituksenaan innostaa maaseudun väkeä kansallisaatteeseen. Maalla Heikki kuitenkin unohtaa aatteensa rakastuessaan talonpoikaiselämään. Vasta Niemelän talolla järjestettyjen juhlien ivan jälkeen Heikki muistaa jälleen isänmaa-aatteen ja sisäisten taistojen jälkeen päättää lähteä takaisin Helsinkiin, vaikka kotiväki protestoikin sitä. Helsingissä Heikki huomaa kansallistunteen hälventyneen. Heikki ei tunne kuuluvansa muiden yliopisto-opiskelijoiden joukkoon. Hän kuitenkin alkaa tavoitella tunnetun säätyläisperheen tyttären, Fannyn, rakkautta. Fanny kuitenkin torjuu Heikin lähestymisyritykset, mikä saa Heikin masentumaan ja ajattelemaan itsemurhaa. Muutaman vuoden takainen opiskelijatoveri Olli ottaa Heikin asumaan luokseen ja saa tämän nousemaan pohjalta ja aloittamaan väitöskirjansa valmistelua. Väitöskirja valmistuukin, ja Heikki ansaitsee puhujan lahjoillaan muiden suosion yliopistolla. Ihailijoiden ympäröimänäkin hän silti tuntee itsensä yksinäiseksi.


title: Isänmaa (romaani)

text: Vuorelan isännän kuolema saa Heikin palaamaan Honkavaaraan hoitamaan paperiasioita. Maalla Heikki saa huomata lapsuudenystävänsä Liisan menneen naimisiin Vuorelan uuden isännän, Juhon, kanssa. Paluu kotiseudulle herättää Heikissä ristiriitaisia ajatuksia ja lopulta hän päättää palata Helsinkiin.


title: Isänmaa (romaani)

text:
Järnefelt oli ensimmäisiä suomenkielisiä kirjailijoita, joka kuvasi läheltä sivistyneistöä, säätyä, josta Järnefelt itse halusi sanoutua irti.
Hänen tuotannossaan yläluokan ja sivistyneistön kuvauksella on keskeinen rakenteellis-temaattinen tehtävä, kuten esimerkiksi juuri Isänmaassa yläluokan edustajat näyttäytyvät tavallaan jonkinlaisena turhana joukkona Vuorelan maalaismaisemaa vasten. Teoksessa rakkaus johdattelee henkilöhahmojen elämänkohtaloita ja jopa ratkaisee niitä.


title: Isänmaa (romaani)

text: Oleellisena teemana esiin nousee isänmaallisuus, mutta merkittäviä teemoja ovat myös vallantahto, nuoren miehen yksinäisyys sekä uuden ja vanhan kohtaaminen. Isänmaalliset suomalaiset tekevät teoksessa kaikkensa kohotakseen yhteiskunnallisessa arvoasteikossa korkeammalle. Tämä näkyy Heikin opiskelutahdissa ja ponnekkuudessa.


title: Isänmaa (romaani)

text: Tarinassa Heikki kohtaa ongelmia rakkaudessa ja lopulta kyseenalaistaa kykynsä ylipäätään rakastaa. Tähän vaikuttaa hänen sisäinen kamppailunsa aatteelleen tekemänsä lupauksen kanssa. Teoksesta nousee esiin siis identiteetin muodostuminen muuttuvassa yhteiskunnassa. Modernisoituva yhteiskunta vaatii yksilöltä sekä sosiaalisia että psyykkisiä muutoksia, ja teoksen henkilöiden on löydettävä edes väliaikainen identiteetti muutoksen keskellä. Heikin ajatukset ovat ristiriidassa ympäristön kanssa, mistä johtuen hän kokee itsensä yksinäiseksi.


title: Isänmaa (romaani)

text: Isänmaan julkaisuvuonna 1893 Uusi Suomi -lehden arvostelija totesi teoksen olevan kuvaus "yhden suomalaisen luonteen kehityksestä, nuoruuden haaveksivaisen innostuksen asteelta siihen selvyyteen itsestään ja elämäntyön ehdoista, josta oikea miehen työ alkaa". Arvostelijan mukaan teos "ansaitsee todella monesta syystä vakavankin lukijan huomiota", sillä se on "ensimmäinen romaani, joka suorastaan koskettelee sitä yhteiskunnallista taistelua, jota suomalaisuuden on täytynyt vuosikymmenien kestää murtaakseen historiallisten olojen rakentamat esteet". Vuonna 1896 teos sai osakseen myös kielteistä arvostelua, eikä sitä sen "epäkristillisen sisällön" ansiosta otettu Kesälahden kunnan lainakirjastoon.


title: Tehtaan varjossa

text: Tehtaan varjossa on kotkalaisen Toivo Pekkasen vuonna 1932 ilmestynyt romaani. Se on Suomen kirjallisuuden tunnetuimpia työläiskirjoja. Teos oli Pekkasen ensimmäinen myyntimenestys ja hänen läpimurtokirjansa. Kirjasta otettiin viisi painosta.


title: Tehtaan varjossa

text: "Tehtaan varjossa" seuraa Samuel Oino -nimisen nuoren elämää sisällissodan jälkeisessä Suomen satamakaupungissa. Isänsä kuoltua hänen on mentävä tehtaaseen töihin, jotta hänen perheensä ei kuole nälkään. Pian Samuel huomaakin, että tehtaan sisäinen työskentely on kuin pienoismalli yleisestä elämästä, jossa ylemmässä asemassa olevat voivat kohdella alamaisiaan tahtonsa mukaan. Samuel on kuitenkin hyvin ahkera ja tottelevainen luonteeltaan, joten pian hän nousee hierarkiassa ja pääsee eteenpäin elämässä. Matkan varrella hän tapaa myös monia muita ihmisiä, kuten hänen kapinallisen serkkunsa Pekka Valveen, Eemilin ja Fransin ja hänen rakastettunsa Elsan ja Eliisan.


title: Tehtaan varjossa

text: Teos on jaoteltu lukuihin Prologi, Orvot, Eemil, Pekka Valve, Elsa, Eliisa, Äiti ja Epilogi. Nämä lukujen nimet symboloivat sitä ihmistä tai tapahtumaa, johon luku keskittyy, esimerkiksi Orvot – luku keskittyy Samuelin isän kuolemaan ja Samuelin elämään orpona, ja Pekka Valve -luvussa Samuel tutustuu Pekan sosialistiseen aatteeseen.


title: Tehtaan varjossa

text: Teoksessa hänkertoja seuraa Samuelin elämää ulkopuolisen silmin. Samuelista ei koskaan muovaudu suurta sankaria tai maailmanmuuttajaa, mutta hän käy läpi karun lapsuuden, joka voisi murtaa monen. Samuel kuitenkin selviää, ja hänestä tulee jopa tavallinen osa yhteiskuntaa, vaikka kokeekin monta ongelmaa matkansa varrella. Kirja käsittelee vaivihkaa yhteiskunnallisia ongelmia ja niitä aatteita ja kokemuksia, jotka säätelevät yksilöiden ja yhteisöjen elämää.


title: Tehtaan varjossa

text: Samuel Oino: Romaanin päähenkilö ja nuori poika, joka joutuu tehtaaseen töihin isänsä kuoltua. Hän on ahkera ja tottelevainen sekä tyyni ja rauhallinen. Hänen vaiheitaan seurataan nuoruusiästä aikuisuuteen saakka.


title: Tehtaan varjossa

text: Pekka Valve: Samuelin kommunistinen serkku. Hän on intohimoinen ja kapinallinen aatteellinen, jonka kapinallisuutta murtavat vähitellen vankeus ja sairaus.


title: Tehtaan varjossa

text: Eemil: Samuelin tärkein nuoruuden ystävä, joka muuttaa Amerikkaan äitinsä kuoltua.


title: Tehtaan varjossa

text: Frans: Samuelin ja Eemilin ystävä. Hän menettää työnsä ja vähitellen muuttuu juopoksi Eemilin muutettua Amerikkaan.


title: Tehtaan varjossa

text: Elsa: Samuelin ensimmäinen rakkaus ja vakava naissuhde. Heidän suhteensa on alusta lähtien tuhoon tuomittu, mutta kestää kuitenkin vuosia.


title: Tehtaan varjossa

text: Eliisa: Työkaverin vaimo, jonka kanssa Samuel kokee syrjähypyn.


title: Tehtaan varjossa

text: Samuelin äiti: Jäätyään leskeksi tekee parhaansa kasvattaessaan lapsiaan. Samuelille tärkein ihminen, jonka Samuel lopulta huomaa tunteneensa huonosti.


title: Tehtaan varjossa

text: "Tehtaan varjossa" -teosta on luonnehdittu omaelämäkerralliseksi, koska kirjan päähenkilön Samuel Oinon elämä muistuttaa Pekkasen omaa elämää. Sekä Samuel että Pekkanen voidaan nähdä sosialistisina ja ”kömpelöinä” henkilöinä, jotka ovat kotoisin työläisperheistä ja joutuvat varhain raskaisiin töihin. Molemmilla on halu sivistää itseään ja he lukevat paljon. Molemmat tuntevat ajoittain kuuluvansa yhteisön ulkopuolelle. Muitakin yhtäläisyyksiä on: esimerkiksi Samuelin kommunistisella serkulla Pekka Valveella on myös Pekkasen elämässä muutama vastine: hänen serkkunsa August Pekkanen sekä kirjailija-ystävä Aku Rautala.


title: Tehtaan varjossa

text: "Tehtaan varjossa" -kirjaan pohjautuva Yleisradion samanniminen elokuva valmistui vuonna 1969. Sen on käsikirjoittanut Jorma Savikko ja ohjannut Sulevi Peltola yhdessä Rauni Mollbergin kanssa. Pääroolissa Samuel Oinona on Jouni Jalarvo. Samasta materiaalista on tehty neliosainen televisiosarja.